
1. הצעת חוק ממוני ביטחון, התשס"ג-2003

2. הצעת חוק להסדרת הבטחון בגופים ציבוריים (תיקון), התשס"ב-2002

היו"ר יורי שטרן:

בוקר טוב, אני פותח את ישיבת הוועדה. אולי מוקדם מדיי לומר "שהחיינו", אבל אנחנו מתקדמים לדעתי, כשלוקחים בחשבון שבמשך שנה - - - 

הקצב שלנו היה איטי מאוד, ולמרות הכל אנחנו מתקרבים לאיחודן של שלוש הצעות חוק – הצעת חוק ממשלתית על הסדרת הביטחון בגופים ציבוריים, ושתי הצעות פרטיות של חבר הכנסת אורי אריאל ושל חבר הכנסת איתן כבל. 

אין צורך להרבות במילים כדי לציין את חשיבותן של ההסדרות האלה לבניית מערכת אבטחה במדינה, הראויה לצרכים שלנו וליכולות של מדינת ישראל.

כיוון שבחודשים בהם לא התכנסנו העבודה הזאת היתה של היועצים המשפטיים, שנשלחו הביתה כדי לשבת ביחד ולהגיע לנוסח מוסכם, אבקש מהיועצת המשפטית של הוועדה, גב' מרים פרנקל-שור, להציג את החלק הספרותי – את הרומן של הכנת הנוסח המשותף.

מרים פרנקל-שור:
אתה רוצה את הרומן או את התכל'ס?

היו"ר יורי שטרן:

בסוף את התכל'ס, אבל תספרי גם על האקשן. 

מרים פרנקל-שור:

נפגשתי עם עו"ד רחל גוטליב, ומונח בפני הוועדה נוסח שכבר כולל את שיעורי הבית שנשלחנו לעשות. ראשית, אני מפנה לסעיף 4 לנוסח המשולב הצבעוני:

בסעיף 4 להצעת החוק החליטה הוועדה לקצין המוסמך נדרשת דרישה של תואר אקדמאי, אבל גם סעיף פטור. סעיף הפטור מופיע בעמ' 3 פסקה 2, ואני מציעה לקרוא אותו: 

"בגוף ציבורי המנוי בתוספת  השלישית -  לפטור  מועמד מהתנאי שבסעיף קטן (ג)(4) ולגבי מועמד  לממונה בטחון מקומי, לפטרו  גם מהתנאי שבסעיף קטן (ג)(3) וזאת מטעמים מיוחדים שיירשמו, ובלבד שהוכח להנחת דעתו כי לאור ניסיונו, הכשרתו או השכלתו הוא מתאים למלא את התפקיד אף שלא מתקיים לגביו התנאי כאמור."

היו"ר יורי שטרן:

אז למה "להנחת דעתו"? דעתו של הגוף הציבורי

מרים פרנקל-שור:
לא – להנחת דעתו של הקצין המוסמך, מכיוון שהקצין המוסמך הוא שמאשר ממונה הביטחון. 

היו"ר יורי שטרן:

- - - מבחינת עריכה – לדעתו של הקצין המוסמך, כי יש כאן ניסיונות - - - 

מרים פרנקל-שור:

אתה צודק – לדעתו של הקצין המוסמך. 

קריאה:

- - - לדעתו של ממונה הביטחון.

מרים פרנקל-שור:

נכון - - - ממונה ביטחון. רחל, האם יש לכם הערות עד סעיף 5?

רחל גוטליב:
לא.

מרים פרנקל-שור:
לגבי סעיף 5, ביקשה הממשלה למחוק את סעיף קטן (ג)--

רחל גוטליב:
אנחנו חוזרים בנו מהבקשה. היא באמת מיותרת; דיברנו על כך והתייעצתי עם חברים. 

מרים פרנקל-שור:

אתם חוזרים בכם מהמחיקה, ומחזירים את זה?

רחל גוטליב:
נכון.


מרים פרנקל-שור:
נקרא את הסעיף האמור: 

"מסלול ההכשרה המקצועית יאושר – 

(1) לענין הגופים שבתוספת הראשונה - על ידי נציג השב"כ;

(2) באישור נציג השב"כ לענין הגופים שבתוספת השניה - על ידי המשטרה;

(3) לענין הגופים שבתוספת השלישית - על ידי המשטרה." 
 

רחל גוטליב:
זה היה קיים בחוק. חשבנו שזה מיותר לאור תיקונים אחרים, אך כשקראנו את זה ראינו שזה לא מיותר. 

לאור דיון נוסף שערכנו ביננו, יש לנו בקשה, אם אפשר: להבהיר בחוק מהי המשמעות של אישור הקצין המוסמך את מסלול ההכשרה. כיוון שהתחיל ראש מחלקת האבטחה בעבודת מטה לגבי אישור מסלולי הכשרה של ממוני ביטחון ומאבטחים, נתקלנו בבעיה פרשנית. לפיכך, חשבנו שראוי להבהיר זאת בחוק. ישבנו וניסחנו משהו, ואני רוצה להציעו.

אקרא את סעיף המדובר, סעיף 5(ב):

"לא ימונה מועמד שאושר כאמור בסעיף קטן (א), אלא לאחר שעמד בהצלחה במסלול הכשרה מקצועית אשר אושרה על ידי הקצין המוסמך, בתחום האבטחה ובתחום הסמכויות המסורות לו על פי חוק זה."

המשמעות של "אישור קצין מוסמך" איננה ברורה. אנחנו מציעים להוסיף סעיף ב(1), שיבהיר את משמעות האישור הזה – מה הוא צריך לאשר. אני קוראת את הנוסח המוצע על ידנו: 

"אישור הקצין המוסמך לענין סעיף קטן (ב), לרבות -

(1) אישור כשירות הגוף נותן ההכשרה, בעלי השליטה בו ונותני ההכשרה, מטעמים הנוגעים לשלום הציבור וביטחון המדינה, לרבות לעניין עברם הפלילי." 

המשמעות היא שגוף נותן הכשרה לא יהיה גוף עברייני, למשל, או גוף שהגורמים השולטים בו הם גורמים עבריינים. זו פן אחד של אישור הקצין המוסמך. הנושא השני הוא כשירות נותן ההכשרה; שנותן ההכשרה יהיה בעל כשירות מקצועית. 

מרים פרנקל-שור:
- - -

רחל גוטליב:

זהו מסלול הכשרה שניתן על ידי גופים חיצוניים, ולא על ידי - - - 

אורי יהודה אריאל:
אני מנסה לראות את השב"כ, למשל, שאחראי על מספר מסויים של גופים – על הכשרת הקב"טים האלה. מה הוא עושה היום? הרי בחוק היום לא כתוב. יש מיגבלות לגבי מי שיכול להשתתף במכרזים, והוא או אתם במשטרה יודעים. אתם צריכים את זה בחוק? אני לא נגד, אני רק לא מבין את השיטה.

היו"ר יורי שטרן:

אני לא חושב שזהו תפקידו של כל קצין וקצין. 

רחל גוטליב:

לא כל קצין – רק הקצין המוסמך. 

היו"ר יורי שטרן:

זה לא תפקידו של כל קצין מוסמך. כפי שכתוב בסעיף הבא, זהו התפקיד של השב"כ ושל משטרת ישראל. השב"כ ומשטרת ישראל הם מי שמאשרים גופים אלו או אחרים ככשירים להכשרה. אם כן, למה הקצין צריך לחוות את דעתו בענין הזה?

רחל גוטליב:
כתוב בחוק: "אשר אושרה על ידי הקצין המוסמך". זאת אומרת: לפי הקבוע בחוק, מסלול ההכשרה צריך להיות מאושר על ידי הקצין המוסמך. התעוררה בעיה בפרשנות לגבי המשמעות; מה הוא בדיוק צריך לאשר. 

היו"ר יורי שטרן:

לדעתי, הוא צריך רק לוודא שרמת ההשכלה והגורם שהעביר אותה מאושרים על ידי הגוף המוסמך, קרי: השב"כ בתחום שלו, ומשטרת ישראל בתחומים שלה. זאת אומרת: לא קצין של מוסד זה או אחר הוא מי ש--

רחל גוטליב:
וודאי שלא. הכוונה היא לקצין המוסמך – איש המשטרה או איש השב"כ. הם שצריכים לאשר. אנחנו רק רוצים להבטיח שברור שהוא מאשר גם את הגוף, גם את תכני ההכשרה – הוא צריך לעבור מטווח--

קריאה:

- - - 

רחל גוטליב:

הרעיון הוא שהמשטרה לא עושה, אלא גוף חיצוני, ולכן יכולות להתעורר שאלות – למה אתה פוסל גוף כזה או אחר. לכן אמרנו שיש שלושה פרמטרים--

אורי יהודה אריאל:
זה לא מספיק שזה יהיה בהוראות--

רחל גוטליב:
הוראות המשטרה הן הוראות פנימיות למשטרה, שלא בהכרח מחייבות את הגוף החיצוני. הוא יכול להגיש עתירה לבג"ץ--

היו"ר יורי שטרן:

אנחנו דיברנו על כך בשלבים המוקדמים של הדיון – הכשרה לצורכי אבטחה צריכה להיות הכשרה מאושרת. כל אחד יכול לתת אותה, אבל מי שמחייבת ונדרשת מבחינת הגופים הציבוריים תהיה כזאת שמשטרת ישראל תאשר. לכך אנחנו צריכים ליצור מנגנון. האיזכור כאן בחוק בדרך אגב בהתאם למה זה יאושר לא יפתור לדעתי את הבעיה. זה צריך להיות מנגנון של הכרה בהכשרה.

רחל גוטליב:
מנגנון, אבל הם יכולים עדיין לומר לנו, למשל: אתם לא רשאים לבדוק את הגוף; אתם רשאים לבדוק את תוכן ההכשרה, ולא את הגוף. 

היו"ר יורי שטרן:

אני מציע שנשאיר את זה ונחזור לכך אחר כך – אני לא חושב שבאותן שלוש שורות חותמים את הנושא. אבקש מחבר הכנסת אורי אריאל למלא את מקומי בניהול הישיבה.

היו"ר אורי יהודה אריאל:

הוא אומר – אני לא רוצה שרוזנשטיין יפתח לי קורס הכשרה. זאת היתה דוגמה בלבד, ועד שלא הוכחה אשמתו- - - אני אומר את זה באמת; זה יצא לי לא טוב.

רונה קדמי:

אבל הרעיון נכון.

היו"ר אורי יהודה אריאל:

אבקש מהנוכחים שלא לנהל כאן שיחות פרטיות. שמנו לנו למטרה לנסות ולסיים היום, ואבקש שתעזרו לנו במשימה. יש פשוט יותר מדיי גופים שממתינים, ואנחנו רוצים להתקדם. 

מרים פרנקל-שור:
הסעיף הבא הוא סעיף 7.  לגבי הסעיף הזה היו מספר דיונים בדבר המשך קיומה של ועדת ערר על פסילה של מועמד. הוחלט להשאיר את ועדת הערר. השינוי הראשון הוא בפסקה 1 – במקום "עובד מדינה או עובד מדינה בדימוס הכשיר לשמש שופט בית משפט שלום", ייכתב: "שופט בית משפט מחוזי". 

השאר נשאר אותו דבר. יש לכם הערות לגבי הסעיף של פסקה 3 - - -

לגבי סעיף 8 וסעיף 8א ביחד: סעיף 8 הוא ערר על פסילת מועמד שלא מחמת אי התאמה בטחונית. סעיף 8א הוסף לאור תיקון שהיה בחוק שירות הביטחון הכללי, לפיו כל פסילה של מועמד מחמת אי התאמה בטחונית עוברת לוועדת השגה אשר הוקמה בחוק השב"כ.

האם יש לכם הערות עד לסעיף 11?

רחל גוטליב:
לגבי סעיף 11 יש לנו הערה ניסוחית; עד 11 אין.

ראובן קרן:

שמי ראובן קרן, מנהל הביטחון של משרד הבריאות. 

לסוגיית ההכשרות: קל מאוד לקבוע, אבל זה לא מתבצע. 20 שנה אין הכשרות. אם מחר ייקבע בחוק שתנאי למינוי הוא הכשרה-- 

היו"ר אורי יהודה אריאל:

ולכן?

ראובן קרן:

לכן, המשטרה תהיה אחראית לוודא שיהיו הכשרות.

אורי יהודה אריאל:
זה ברור. 

רחל גוטליב:

זה כתוב היום.

עופר טל-שחר:

לגבי סעיף 11--

היו"ר אורי יהודה אריאל:

תחילה תציג את הסעיף היועצת המשפטית של הוועדה. לאחר מכן יקבלו את רשות הדיבור רחל גוטליב, עופר טל-שחר ודודי בכר. 

מרים פרנקל-שור:
סעיף 11 עניינו ערר על הנחיות מקצועיות. בישיבה הקודמת העליתי שאלה לאור ההצעה שהיתה בהצעת החוק הממשלתית לבטל את האפשרות לערור לבית משפט לעניינים מנהליים בנושא של ערר על עיון חוזר לגבי הנחיות מקצועיות. 

מה שמוצע כאן הוא גם פרי התייעצות עם קב"טים בשטח. עלו שלוש אפשרויות: (1) השארת הדין הקיים – המנגנון של עיון חוזר ואז פנייה לבית משפט; (2) אפשרות ערעור לבית המשפט רק לגופים פרטיים, ולגבי הגופים הממשלתיים – ערר לשר או לראש הממשלה, תלוי אם מדובר בהנחיות שב"כ או משטרה; (3) הקמת ועדת ערר מקצועית – זוהי האפשרות המוצעת כאן, שהיתה מקובלת על הצדדים.

אני מציעה שנקרא את הסעיף, ונראה במה המדובר: 

סעיף 11 - ועדת ערר לענין הנחיות מקצועיות

"(א) על החלטה שניתנה בבקשה לעיון חוזר לפי סעיף 10 ניתן לערור  בפני ועדת ערר בת שלושה חברים שתמונה על ידי ראש הממשלה או השר, לפי הענין, ואשר יהיו חברים בה, נציג הגוף הנותן את ההנחיה, עליה עוררים ושני נציגי ציבור שימונו על ידי ראש הממשלה או השר, לפי הענין, שהם בעלי כישורים, ניסיון, והכשרה בתחום הביטחון והאבטחה ובתחום ניהול וכלכלה".

מדוע שני אנשים בעלי הכשרה בתחום הביטחון והאבטחה ובתחום ניהול וכלכלה? משום שמדובר בהנחיות מקצועיות על רקע ביטחוני כמובן – נושא של האבטחת מידע. אך בדרך כלל מדובר כאן גם בסכומים לא מבוטלים. סעיפים ב-ו קובעים את סדרי הדין, ולכן אני מציעה שנתרכז בסעיף א ונשמע את ההערות. 

היו"ר אורי יהודה אריאל:

אני מסכים. רחל, בבקשה.

רחל גוטליב:
לגבי סעיף א: רצינו להבהיר שזה לא הכרח שני התנאים מצטברים לגבי שניהם.

מרים פרנקל-שור:
לא – אחד כזה ואחד כזה.

רחל גוטליב:

זה לא ברור בניסוח. האחד בא בתחום הזה, והשני - - -

היו"ר אורי יהודה אריאל:

מקובל – תעשו לאחר מכן הבהרה של עורכי הדין לגבי הניסוח המדוייק.

עופר טל-שחר:

אני מבקש להתייחס, ברשותך, לסעיף 11 בכללותו: סעיף 11 אמור להיות לכאורה מנגנון הערעור של משרדי הממשלה על הנחיות שהם מקבלים בתחום האבטחתי והמקצועי-אבטחתי מהמשטרה ומהשב"כ. בסעיף הזה אמור להיות לכאורה מנגנון ערעור. בפועל, הגורם שכלפיו מערערים הוא הגורם המנחה. אם כן, אין כאן למעשה מנגנון ערעור. 

ברשותך, אציע הצעה: ראשית, יש כאן בעיה תקציבית מאוד רצינית; לגורם המנחה אין כל אחריות על התקציב. הוא יכול לתת לי הנחיה כמשרד ממשלתי שעלותה היא אינסופית, ואין לי שום יכולת לערער אלא בפני מי שנתן את ההנחיה. כמובן, זהו מצב לא תקין.

לנושא הערעור: אני מציע שזה יהיה בדומה לסעיף 7 – יש גוף חיצוני, שהוא חיצוני לשב"כ, למשטרה ולגוף המונחה, והוא הפוסק בערעור. כך גם בסעיף 11, והרבה יותר חשוב- - - אני יכול להציע, למשל, גוף כמו המועצה לביטחון לאומי או המטה ללוחמה בטרור.  

אהוד יתום:
לא מתקבל על הדעת. 

היו"ר אורי יהודה אריאל:

המועצה לביטחון לאומי והמטה ללוחמה בטרור כפופים כולם לראש הממשלה. אין שום סיכוי שאנחנו נוציא את הסמכות הזאת לגוף חיצוני, שהוא יהיה הפוסק האחרון אחרי ראש השב"כ וראש הממשלה. עם כל הכבוד, אין חיה כזאת. 

אהוד יתום:
עברנו את זה שנים. אין גוף כזה שיכול להיות חיצוני. 

היו"ר אורי יהודה אריאל:

אני מבין את הבעייתיות שאתה מעלה. צריך לחשוב איך מחזקים את הצד הציבורי של הוועדה, או איך נותנים לה קצת יותר איזונים כדי שהיא תשקף דברים יותר כלליים, כך שמי שמנחה הוא גם שמערערים בפניו. אני מבין את הבעיה שאתה מעלה, אבל זה לא יכול להיות בחוץ. אין דבר כזה – שהחוק מסמיך עכשיו מישהו חיצוני לגמרי. מל"ל הוא לא דוגמה טובה, כי הוא כפוף ישירות לראש הממשלה. 

אהוד יתום:
לא שייך. הבעיה היא שאותם גופים הם גופים של תיאוריה; הם לא נושאים באחריות. הם לא יכולים להיות שופטים – אף אחד לא יקבל את חוות דעתם. האמן לי, אנחנו היינו שם. גם אם הייתי ראש אגף אבטחה וגם אם הייתי המטה ללוחמה בטרור, האפשרות שלי לאכוף על השב"כ ערר כזה או אחר היתה אפס. ראש אגף אבטחה היה הרבה יותר חזק ממני. כנ"ל גם ראש מחלקת אבטחה במשטרה. הם הגוף הסמכותי, הם הגוף המקצועי, הם הגוף המנחה. על כן, אם יש ועדה בת שלושה חברים, שאחד מהם הוא כזה, הטוב ביותר הוא לשכנע – הפה שמתיר הוא זה שאוסר, ולהיפך. ניתן לשכנע אותם, מה עוד שיש רק אדם אחד כזה, ויש שניים אחרים. הרי תמיד החלטה מתקבלת ברוב של שניים נגד אחד. כך שאני חושב שזה מאוד הגיוני, וכדאי לכם ללכת על זה; אחרת זו מריחה של העניינים, ולא תצא מזה. 

היו"ר אורי יהודה אריאל:

דודי, אני מציע שתשמע את דבריה של היועצת המשפטית, ותוכל להתייחס גם לדבריה. 

מרים פרנקל-שור:
אני חושבת שכדאי לחשוב שנית על ההנחה עליה אתה מתבסס. אם אתה מסתכל על הרכב ועדת הערר בסעיף 7: עובד מדינה שכשיר להיות שופט, אבל יש לך שם את שני נציגי הגופים – נציג המשטרה ונציג השב"כ. אם אתה הולך על גוף שאנחנו מציעים כאן – ועדת ערר – זה כן גוף חיצוני, מכיוון שההרכב שם הוא שני נציגי ציבור – אנשים חיצוניים, בעלי כישורים בתחום הכלכלה ובתחום הביטחון, ונציג הגוף שנותן את ההנחיה; מכיוון שאתה חייב שיהיה לך מישהו מנותן ההנחיה, אלא אם תחליט הוועדה שהיא רוצה להרחיב את ההרכב של הגוף. אבל היות שמדובר בגוף שצריך לבחון הנחיה מקצועית, אם אנחנו קובעים גוף בהרכב של חמישה חברים, יש סרבול של העבודה, ואי אפשר להגיע להחלטות במהירות. אני מציעה שהגוף יישאר בהרכב של שלושה חברים. לדעתי, ההצעה כאן היא מאוד מאוזנת.

ההצעה של המטה ללוחמה בטרור וההצעה של כל הגופים האלה נבחנו. ההצעה הזו היא פרי מחשבה והתייעצות גם עם חבר הכנסת יתום. לדעתי – ואני חושבת שגם לדעת הגופים – היא מייצגת אפשרות מאוזנת; ממש לתת במה לאנשים ולגופים לעניין בחינה אובייקטיבית של ההנחיות המקצועיות שמתקבלות – גם מבחינת התוכן וגם מבחינת העלות הכלכלית. 

דודי בכר:

ברשותך, רציתי להתייחס לסעיף 5 – אם אפשר לחזור ולשאול שאלה.

אורי יהודה אריאל:
לא כרגע – נראה בסוף. האם מישהו נוסף רוצה להעיר לגבי סעיף 11א? נמשיך.

מרים פרנקל-שור:
צריך לקרוא את כל הסעיף, כי מדובר בסעיף חדש.

"(ב) ערר יוגש בתוך 30 ימים ממועד ההחלטה בעיון החוזר;
(ג) ועדת הערר רשאית לקבל את הערר במלואו או בחלקו, לשנות  את החלטת הרשות המוסמכת או לאשר את החלטתה;

(ד) הועדה רשאית, לאחר שנתנה הזדמנות לצדדים להשמיע את טענותיהם לפניה, לקבל את הערר או לדחותו, לשנות את ההחלטה בעיון החוזר או להחזיר את הענין עם הוראות לגוף שנתן את ההנחיה המקצועית;

רונה קדמי:

פסקה ג מיותרת. צריך לשנות קצת את פסקה ד, ופסקה ג מיותרת – היא פשוט נבלעת בתוך פסקה ד.

רחל גוטליב:

צריך לאחד את הנוסח.

מרים פרנקל-שור:
את צודקת.

אורי יהודה אריאל:
ניסוח ביניכן לאחר מכן, בבקשה. 

מרים פרנקל-שור:
"(ה) ההחלטה בערר תינתן בתוך 30 ימים מיום הגשת הערר, אלא אם כן קבע יושב ראש הועדה, מטעמים מיוחדים שיירשמו כי ההחלטה תינתן במועד מאוחר יותר; החלטת ועדת הערר תהיה מנומקת;

(ו) אין בהגשת ערר על פי סעיף זה כדי לגרוע מהחובה למלא  אחר ההחלטה שעליה הוגש הערר, אלא אם כן הורתה הועדה אחרת".

לגבי סעיף 12 לא היו הערות. 

סעיף 13 הוא סעיף חדש – מינוי מאבטח בגוף ציבורי. כאן אני אפנה לסעיף ג – קיבצנו את החלטות הוועדה. בסעיף 4(ג)(1) מדובר במאבטח שצריך להיות אזרח ישראלי. סעיף 4(ג)(6) – כשירות רפואית, בהתאם למתקבל מהצעת החוק של חבר הכנסת כבל. כמו כן, סעיף בפסקה 8 –  ענין סיווג התאמה ביטחונית. 

רחל גוטליב:
עברנו על הנוסח של פסקה ה – הוא צריך להיות תואם לנוסח של סעיף 5, ולכן אנחנו רוצים לשנות קצת את הניסוח:

"לא ימנה מועמד שאישר קצין המוסמך, כאמור בסעיף קטן (ד), אלא לאחר שעמד בהצלחה במסלול הכשרה מקצועית, שאושרה על ידי הקצין המוסמך בתחום האבטחה ובתחום הסמכויות המסורות לו על פי חוק זה". 

אם תתקבל בקשתנו לגבי סעיף 5, זה יחול גם – זה הרעיון. חשבנו שהוראות סעיף 5(ב)(1) ו-ג יחולו לעניין אישור מסלול הכשרה מקצועית לפי סעיף זה. זה צריך להיות אותו הדבר. 

מרים פרנקל-שור:
לגבי סעיף 13: יש סעיף לגבי תקיפת ממונה ביטחון. את רוצה להתייחס לתשובת משרד המשפטים?

רחל גוטליב:
התייעצנו עם לבנת משיח, המשנה ליועץ המשפטי לממשלה, והיא הביעה את דעתה שאין צורך בקביעת עבירה מיוחדת לענין תקיפת ממונה ביטחון דווקא. יש הרבה מאוד עובדי ציבור שמותקפים. יש עבירה בחוק העונשין, שעניינה תקיפת עובד ציבור, וזה יחול גם על זה.

היו"ר אורי יהודה אריאל:

הוע עובד ציבור?

רחל גוטליב:
הוא עובד ציבור לפי הגדרה בחוק העונשין, ולכן זה מכוסה ואין צורך בקביעת הוראה מיוחדת.

היו"ר אורי יהודה אריאל:
ואם הוא עובד במפעל פרטי? לצורך הענין, נניח שהשב"כ החליט שבמפעל פרטי מסוים, ולא ממשלתי, יש ממונה ביטחון. האם הוא עובד ציבור?

רחל גוטליב:
הוא עובד ציבור לפי ההגדרה של חוק העונשין.

היו"ר אורי יהודה אריאל:

אם כך, זה מספק.

רחל גוטליב:

זו היתה חוות דעתה של לבנת משיח.

היו"ר אורי יהודה אריאל:

האם גם את חושבת כמו משרד המשפטים?

רחל גוטליב:

חוק העונשין לא בפניי. לבנת משיח אמרה כך באופן חד משמעי. 

היו"ר אורי יהודה אריאל:

אם זה כך – ואני מציע תמיד לבדוק; עם כל הכבוד, אני לא מכיר את הגברת – אז זה בסדר. אני לא צריך סעיף מיוחד.

יוסי הלברייך:

אני חושב שצריך להוסיף כאן לחוק "ממונה ביטחון או מאבטח", מכיוון שהמאבטח נמצא בדרך כלל במגע עם הציבור, ולא ממונה הביטחון. המאבטח חשוף בדרך כלל לתקיפה, ולא ממונה הביטחון.

היו"ר אורי יהודה אריאל:

צודק. 

רחל גוטליב:
כיוון שיש עבירה של תקיפת עובד ציבור, וכיוון שחוות דעתה של לבנת היתה שזה חל, אנחנו נוודא את זה. אם לא - - - 

היו"ר יורי שטרן:

אבל כשמדובר במאבטח, זה באמת קרוב יותר למעמד של שוטר במקרים האלה.

רחל גוטליב:

גם ממונה על ביטחון. 

היו"ר יורי שטרן:

ממונה ביטחון מגיע מעט בסך הכל. 

רחל גוטליב:

הוא הבוס של המאבטחים.

אורי יהודה אריאל:
אבל הוא לא במגע ולא בחיכוך.

רחל גוטליב:
יש לו סמכויות כמו אלו של המאבטח. אז אנחנו נאמר שתוקף - - - לא מסודר במאת האחוזים. בהחלטת הוועדה, נוודא שזה אכן יחול כי דינו יהיה כדין תוקף עובד ציבור.

היו"ר יורי שטרן:

אם אנחנו מקנים מעמד מיוחד למאבטח כדי להגן עליו מפני תקיפה, אתם צריכים לבדוק האם ההגדרה של עובד ציבור חלה עליהם, והאם היא מספקת את הצרכים שלהם. 

רחל גוטליב:
ואם היא לא חלה, אנחנו נחיל בחוק בהחלטת הוועדה.

יצחק שד"ר:

אני לא מבין את ההבדל בין מאבטח לפי חוק זה, לבין מאבטח במסגרת חוק רישוי עסקים. מהו ההבדל במהות?

רחל גוטליב:
וממונה ביטחון מכוח חוק רישוי עסקים? 

יצחק שד"ר:

אני לא יודע אם יש דבר כזה.

רחל גוטליב:

בוודאי שיש.

יצחק שד"ר:

יכול להיות. אבל אני מתייחס לדברים שאת אומרת – כל אחד מקופל בתוך - - - התחושה שלי היא לא כך. אני לא רואה את מוטורולה, למשל, כגוף פרטי – והיא בחוק. אז מה ההבדל בין מאבטח של מוטורולה לבין מאבטח של קניון או משחק כדורגל?

רחל גוטליב:
בחוק הזה אנחנו קובעים חובות כשירות מיוחדות למאבטח ולממונה ביטחון. אנחנו מקנים לו סמכויות שאין למאבטח במוטורולה – אם הוא לא על פי החוק הזה. למאבטח הזה יש סמכויות ויכולות. כביכול, מבחינת ההיררכיה--

אורי יהודה אריאל:

זאת כל מהות החוק.

מרים פרנקל-שור:
אין דין ממונה ביטחון בגוף ציבורי כדין ממונה ביטחון בגוף פרטי. מהותית הם שונים. 

אורי יהודה אריאל:
אני מכריח אותו לשים, אני אומר לו – זאת אחריותך--

יצחק שד"ר:

- - - את הקניון הוא מכריח. 

רחל גוטליב:
הוא מכריח, אבל אין לו - - - אבל ברמה שונה. זה לא נותן לאותו מאבטח מעמד עודף על פני זה שתוקפים אותך. 

יצחק שד"ר:

זאת עובדה נכונה שאני לא מבין. כי בשני המקרים הוא פועל מתוקף ההנחיות שלכם. מה ההבדל?

מרים פרנקל-שור:
אבל מבחינת הסמכויות המוענקות לו - - - 

יצחק שד"ר:

זה בדיוק מה שאני שואל – למה ההבדל הזה?

אורי יהודה אריאל:
להבנתי, הרי אתה לוקח רשימה נבחרת של מקומות. יש שלוש רמות בגדול: (א) לא צריך כלום. מי שרוצה להציב מאבטח – זכותו. אין לו סמכויות ואין לו כלום. הוא עומד, ורואים שיש מישהו ששומר; (ב) מקומות לפי רישיון עסק. זה מכיל הרבה מאוד אובייקטים – יש שם שומר ברמה אחת, ובוודאי שמי שתוקף אותו יישא בעונשו; (ג) המקום השלישי חשוב יותר לדבריך מבחינת האבטחה; הוא בעל פוטנציאל סיכון גבוה יותר, ולכן אתה מחייב אותו לעשות דברים מסויימים. לכן אתה נותן למאבטח ולקב"ט סמכויות יתר. אתה מדרג את זה גם בענישה של התוקף בכל מקום. בעיניי, יש בכך איזשהו היגיון. בכל מקום, מי שיתקוף ישלם מחיר – אדם לא יכול לתקוף סתם אזרח ברחוב. אני חושב שזה הגיוני לעשות איזשהו מדרג גם בחובות וגם בזכויות. 

היו"ר יורי שטרן:

יש שאלה לגבי סעיף 13: ממונה על הביטחון ממנה מאבטחים. 

רחל גוטליב:
הגוף ממנה.

היו"ר יורי שטרן:

בדרך כלל הוא לא ממנה מאבטחים – הוא לוקח חברת אבטחה. זה לא מגיע לבדיקה פרטנית של כל מאבטח.

רחל גוטליב:

זה מגיע. 

ראובן קרן:

פרטנית – כל אחד נבדק.

היו"ר יורי שטרן:

אבל לא מופיעות כאן דרישות כלפי החברה עצמה. 

ראובן קרן:

יש – בגופים הציבוריים, הגופים - - - על ידי המשטרה. זה מוסדר – יש דרישות לחברה.

היו"ר יורי שטרן:

אני מדבר על החוק. החוק בנוי באופן שבו יש כביכול קשר ישיר ובלתי אמצעי בין הממונה לבין המאבטח הבודד. בפועל, זה לא כך. בין הממונה לבין המאבטח עומדת חברה, ולגבי חברה אנחנו צריכים להגדיר דרישות. כעת אנחנו מדברים, למשל, על אחת החברות שנותנת שירותים למוסדות חינוך, שפשוט לא משלמת למאבטחים את הסכום אותו היא צריכה לשלם לפי ההסכם עם הרשויות המקומיות. 

זאב ולדינגר:

מרכז השלטון המקומי עושה את המכרז בשם הרשויות.

היו"ר יורי שטרן:

אם כן, אנחנו צריכים להגדיר באופן נרחב יותר, לדעתי, את הדרישות ואת מעמדו של ממונה הביטחון מול החברות האלה, יותר מזה שיש לו מול המאבטח הבודד – כי ברוב המקרים לא יהיה לו עסק עם המאבטח הבודד.

רחל גוטליב:
אני מתלבטת בקול רם, כי לא חשבנו על הנקודה הזאת: הרי צריך לחשוב גם על המיגבלות של סמכויות המשטרה מול הגופים האלה. מה שחשוב מבחינת המשטרה הוא שהמאבטח שעומד בשער איננו עבריין; שהמאבטח עבר הכשרה מתאימה. זה מה שחשוב על מנת שהאבטחה תהיה ראויה. נניח שהוא מועסק על ידי חברה, שעבריין עומד בראשה. השאלה היא אם אנחנו רוצים שהמשטרה תבדוק גם את החברה. 

היו"ר יורי שטרן:

לדעתי, בדיקת החברה היא פעולה הרבה יותר משמעותי וריאלי בהשוואה לבדיקתו של כל מאבטח. קחי משרדי ממשלה או גופים גדולים אחרים, בהם מספר המאבטחים עומד על עשרות. עם מי יש לממונה על הביטחון עסק? עם החברה, עם מי שמנהל שם את הענין.

ישי יודקביץ:

אבל יש במשרד המשפטים רגולטור של - - - שירותי שמירה.  

זאב ולדינגר:

הוא לא שום דבר.

אורי יהודה אריאל:
אני לא מציע למשטרה לסמוך על משרד המשפטים בתחום הזה. - - - בכל זאת, בדיקה נוספת לא תזיק.  

ישי יודקביץ:

אני רק מציין את העובדה שיש חוק של רגולציה של חברות שמירה.

היו"ר יורי שטרן:

לפי מה שקורה בשטח – או שהחוק לא מתקיים או שהוא לקוי.

עופר טל-שחר:

לפי הסעיף הזה, אין היררכיה במערכת. המשטרה עובדת מול ממונה הביטחון; המשטרה מול חברת השמירה – ואגב, היא לא מופיעה כאן; המשטרה מול המאבטח הבודד. זהו מצב שמעשית בשטח, בשנים האחרונות, לא עובד. כלומר, אין מצב שבו אנחנו פונים למשטרה, ואומרים: תאשרו לי את המאבטח, הם מאשרים והוא מתחיל לעבוד. 

בנוסף, יש תחלופה גבוהה מאוד של המאבטחים. אצלנו לפחות, רובם סטודטים שבאים לעבודה למשך כמה חודשים. לעניות דעתי, הפיתרון הוא האצלת סמכות בסעיף הזה לממונה הביטחון במשרד, והוא אשר יעניק את ההסמכה ואת המינוי למאבטח, ולא המשטרה. כי אם זה יהיה המשטרה, כמו המצב היום, המצב יישאר זהה – רק לאחוז קטן מאוד של המאבטחים יש באמת תעודת מאבטח משטרתית. 

היו"ר יורי שטרן:

אני חוזר מכך גם לנושא של ההכשרה: לדעתי, נושא ההכשרה לא יכול להיות נתון לבדיקה ספציפית בכל מקרה. צריכה להתבצע הסדרה של נושא ההכשרה. לאחר מכן, הממונה על הביטחון במוסד רק בודק אם המוסד שנתן את ההכשרה ואם טיב ההכשרה אכן עונים לאותן הדרישות, שכבר נקבעו על ידי משטרת ישראל.

רחל גוטליב:
עם פיקוח של המשטרה, שחייב להיות.

זה מה שביקשנו בתחילת הדיון – להוסיף את זה. אני חושבת שזה חשוב. 

היו"ר יורי שטרן:

לפי הניסוח כאן, הקצין המוסמך באמת בודק כל מקרה פרטני – אם זה במקרה של הכשרת ממונה על הביטחון ואם זה במקרה של מאבטח. זה לא כך: הקצין המוסמך – במשטרת ישראל, למשל – צריך להגדיר את הסמכויות, להוות בר סמכא מול כל מיני מוסדות הכשרה או לתת להם את הרישיון. 

זאב ולדינגר:

תו תקן – זה הרעיון; לתת תו תקן - - - להכשרה. 

היו"ר יורי שטרן:

אבל זה לא מופיע כאן.

רחל גוטליב:

זהו ההסדר שביקשנו.

זאב ולדינגר:

זהו ההסדר שאנחנו מבקשים – ליצור תו תקן לבית ספר על פי קריטריונים, ושהקב"טים יתחברו אליהם. אני אבדוק את בית הספר – זה מה שאני רוצה.

רחל גוטליב:

הרעיון הוא שהמשטרה נערכת לדבר הזה. לגבי ההערה שנאמרה כאן על ידי עופר: נכון שבגלל אילוצים תקציביים זה לא נעשה היום כמו שצריך. אבל נעשית עכשיו עבודה במשטרה – וזאב ולדינגר יוכל להציג זאת – על מנת לעבות את נושא הפיקוח על ההכשרה של המאבטחים. 

היו"ר יורי שטרן:

לגבי הנושא התקציבי: אם חברות ההכשרה יהיו גופים מעטים יחסית, שצריכים לעבור מבחן קשה ולשלם אגרה מסויימת על עצם הרישום – יימצא מימון לחלק מהפעילויות שזאב עושה. אנחנו יוצרים כאן מערב פרוע, וגם כסף אין. הכסף יכול להיות אם אנחנו באמת נקפיד על קריטריונים נוקשים. בנוסף, כל אחד שנכנס לשוק מקבל כבר נפח גדול יותר, ויש לו אמצעים לשלם גם אגרה.  היום זה פרוע. 

זה נוגע גם לנושא הסדרת ההכשרה וגם לנושא הסדרת הדרישות מחברות האבטחה. אם אנחנו לא נעשה את זה בחקיקה הזאת, אין לנו לדעתי הזדמנות טובה יותר. 

זאב ולדינגר:

זה בדיוק מה שאנחנו מבקשים.

רחל גוטליב:
לאור הערתו של היושב ראש – ואני חושבת שהיא נכונה – לגבי אישור החברות שמעסיקות את המאבטחים: אולי נדרוש שאם הועסק המאבטח על ידי חברת שמירה, זו תהיה חברה שאושרה לפי חוק - - - 

זאב ולדינגר:

היום הכל פרוץ בתחום הזה. כרגע הצענו איזושהי הצעת חוק לחוק הסדרת השמירה, שיבדוק את כל חברות השמירה. זהו חוק שלא נכנס - - - ויתן לי איזשהו תהליך פרוצדורלי סיסטמטי מסודר לגבי האופן שבו בודקים את חברות השמירה – החל בבעלים של החברה; מהי החובה של חברות השמירה לגבי - - - 

היו"ר יורי שטרן:

אתם מכינים את זה?

מרים פרנקל-שור:
באיזה שלב זה עומד?

רחל גוטליב:
יש כבר טיוטה, אבל הבעיה היא שוב תקציבית. כי להטיל את המעמסה שמבוצעת היום על ידי משרד המשפטים על משטרת ישראל – יש עלויות. 

זאב ולדינגר:

סליחה על כך שהדברים נאמרים בבוטות, אבל במשרד המשפטים, תמורת 270 ש"ח אתה מקבל אגרה לשמש כמנהל חברת אבטחה. זה בטל בשישים מבחינת הבדיקה שאנחנו רוצים לבצע.

היו"ר יורי שטרן:

זה צריך לעמוד אולי על 100 אלף ש"ח.

זאב ולדינגר:

אני לא יודע – אני לא נכנס לכסף; אני נכנס לדרישות המבצעיות. צריך לבדוק מרמת המנהלים, לרמת הניהול, לרמת התכנים – מהי אחריותו של מנהל חברת השמירה. כי היום אין לו כול אחריות כלפי השומר שלו כשהוא הולך לעבוד. 

יש הרבה חברות רבות שלא מבצעות תהליך של נשיאת נשק - - - ואז אתה יכול לשים כל אדם שאתה רוצה כשומר, בלא שום תהליך בדיקה. זה מתקיים באתרי בניה ובכל מני מקומות שבהם המשטרה לא דורשת. לא אגיד לגבי חלק מאותם שומרים באלו אנשים מדובר. 

היו"ר יורי שטרן:

מה קורה עם הקמת רשות האבטחה?

זאב ולדינגר:

סוגיית רשות לאבטחה מצויה כרגע על שולחנו של ראש הממשלה. היה אמור להתקיים דיון ביום ראשון, והוא נדחה ל-9 בחודש. יש עבודה משותפת של מל"ל, המשרד לבטחון פנים וכולם להצעה סופית. יש כמה ויכוחים, אבל אני מניח שזה ייחרץ בשולחנו של ראש הממשלה ב-9 בחודש.

רחל גוטליב:
שאלות התקציב שיידונו אצל ראש הממשלה – כל העיבוי של הפיקוח על נושא האבטחה – הן חלק מהעבודה שנעשית, כולל הנושא התקציבי. לכן, לאור הערתו של היושב ראש, אני מציעה שנכניס כאן דרישה כרגע. יהיה חוק אבטחה חדש או חוק שמירה חדש – אדרבה; אבל כרגע נדרוש שלחברה המעסיקה יש רישיון לפי חוק חוקרים פרטיים ושירותי שמירה. לפחות זה. השאלה היא אם צריך לכתוב את זה – אני לא בטוחה.

אורי יהודה אריאל:
- - -

מרים פרנקל-שור:
אין לכם שום הסמכה לבדוק?

היו"ר יורי שטרן:

אולי אני אתחיל בתהליך אחר: לקבוע לכל הפחות את הדברים שרציתם לעשות לחברות האבטחה ככלל לגבי אותן החברות שהגופים הציבוריים יכולים להתקשר אתן. בשלב מאוחר יותר, אפשר להשליך את זה על שאר החברות. 

רחל גוטליב:
כרגע אין אגורה שחוקה של תקציב לחוק הזה.

היו"ר יורי שטרן:

אבל אני אומר לך – האגרות עצמן--

זאב ולדינגר:

אני יודע שיש התנגדות של משרד האוצר לאגרות בכלל על התהליך הזה.

עמית שפייזמן:

מאחר שנושא האגרות עלה, הייתי רוצה להתייחס לכך בקצרה: נושא הטלת האגרות הוא נושא שלא הופיע בהצעת החוק הממשלתית ולא בהצעת החוק הפרטית. הוא למעשה שינוי די מהותי בהצעת החוק, ולכן אני מבקש להשהות את הדיון כאן עד לגיבוש עמדה ממשלתית בנושא. יש איזשהם מגעים בין משרד האוצר לבין המשרד לבטחון פנים, אבל הייתי רוצה לאפשר לממשלה לגבש עמדה מסודרת בנושא לפני שמכניסים את זה להצעת החוק.

מרים פרנקל-שור:
בהצעת החוק של חבר הכנסת אריאל יש הצעה לאפשר לשר להתקין תקנות – גם לרבות בדבר אגרות רישוי. כך שלא ניתן לבוא ולומר שאין התייחסות לכך. 

עמית שפייזמן:

אבל גם תמיכת הממשלה בהצעת החוק הפרטית היתה מותנית בשילוב בהצעת החוק הממשלתית – בהתאמות.  

מרים פרנקל-שור:
אז זה כבר סיפור אחר. כלומר, יש במה להיתלות, ואי אפשר לטעון נושא חדש.

היו"ר יורי שטרן:

הרי בדיון בוועדה לא נקבע את גובה האגרה.

עמית שפייזמן:

אדוני, עצם הטלת אגרה היא למעשה סוג של הטלת מס. באופן מסורתי, משרד האוצר מתנגד להטלת מסים חדשים. אבל כל מקרה הוא לגופו. גם הנושא הזה הוא נושא שונה מנושאים רבים אחרים – לכן אני מבקש - - -

היו"ר יורי שטרן:

אז תקיימו על כך דיון – מה הבעיה? אנחנו לא נקבע כעת את גובה האגרה, אבל השיטה הנוכחית היא שיטה פרוצה לחלוטין; אי אפשר להמשיך איתה. בכל פעם מתלוננים על כך שאין כסף. אם אנחנו מגבילים את השוק, ובאמצעות דרישות קשות ונוקשות יותר מצמצמים את מספר החברות שתהיינה רשאיות לעבוד בתחום – לכל הפחות לאפשר לגופים ציבוריים להתקשר אתן –נוצר מצב כלכלי שמצדיק ונותן מקום להטלת אגרה; כי יש לך מספר מצומצם יותר של שחקנים במגרש, והם מרוויחים לפי זה יותר, כי הם תופסים נפח גדול יותר בשוק. אתם תקיימו על כך דיון, ואנחנו נחליט.

עמית שפייזמן:

הערה קטנה נוספת: היה ויוחלט על הטלת אגרה, אני חושב שמן הראוי שכל הטלת אגרה או גובה אגרה יוכלו להיקבע באישור שר האוצר – וזה לא מופיע כרגע בנוסח.

היו"ר יורי שטרן:

זה יכול להיות – אני לא יודע. 

אסף גרונדמן:

שמי אסף גרונדמן, קב"ט במשרד התקשורת. 

אני רוצה להוסיף שאותה אגרה תיפול בסופו של דבר על משרדי הממשלה. בסופו של דבר, חברות השמירה ידרשו זאת כתוספת בשכר השעה של המאבטח, וזה ייפול בסופו של דבר--

עמית שפייזמן:

זאת אחת הסיבות לכך שביקשתי לגבש הצעת ממשלתית, כי זה ייפול על משרדי הממשלה כולם.

אסף גרונדמן:

זו טעות חמורה, כי יצטרכו להגדיל בעשרות אחוזים--

רחל גוטליב:
כל נושא חברות השמירה הוא נושא כבד, שראוי לטיפול נפרד. כדי להעביר את הצעת החוק הנוכחית, אני מציעה להוסיף לאור הערתו של היושב ראש סעיף מחייב, לפיו אם המאבטח מועסק על ידי חברה הנותנת שירותי שמירה, החברה היא בעלת אישור לפי חוק--

זאב ולדינגר:

הוא נושא תעודת שומר של - - -

רחל גוטליב:
שומר יש, אבל החברה. זה מבטיח שהחברה נבחנה לכל הפחות מבחינת הרישום הפלילי – שאין לנו כאן חברה עבריינית. זה דבר קיים, גם בלי תוספת תקציבים. 

היו"ר יורי שטרן:

הוא קיים, ואת יודעת אלו חורים יש בו. 

רחל גוטליב:
יש חורים, אבל יש דבר אחד שאני יודעת שהוא קיים – שבודקים את מנהלי החברה מבחינת רישום פלילי. אם כן, לכל הפחות זאת איננה חברה עבריינית. 

אורי יהודה אריאל:
- - - זה טוב יותר מאשר כלום.

רחל גוטליב:
נושא חברות השמירה ראוי לדיון נפרד.

היו"ר יורי שטרן:

אפשר ללכת בדרך שאת מציעה, בתנאי שהסעיף הזה יהיה קצת יותר מפורט באופן שיאפשר בבוא העת – אם אנחנו באמת נתקדם עם חקיקה נוספת בנושא הזה – לכלול באופן אוטומטי את כל אותן הדרישות שתהיינה. 

רונה קדמי:

- - - 

רחל גוטליב:
הדברים שרונה אומרת - - - יש איזושהי טיוטת הצעת חוק, אבל היא תלויית משאבים. אני מקווה שעם כל העבודה הגדולה שנעשית לגבי - - - באבטחה, זהו אחד הנושאים שאנחנו במשרד לבטחון פים הצבנו כנושא ראוי לדיון על ידי הגוף או המינהלת שתוקם. אם כן, העבודה נעשית בכיוון הזה. אני מציעה שלא לעכב את זה גם לאחר הצעת החוק הזאת. כרגע, כדי שלא תהיה התנגדות של האגרה לגבי האגרה, להשאיר את זה--

היו"ר יורי שטרן:

אני לא יודע; העסק הזה לא זז.

רחל גוטליב:
יש דיונים אצל ראש הממשלה.

היו"ר יורי שטרן:

אני מוכן לחכות עד ל-9 בדצמבר. אבל אם זה לא יתקדם שם, אני - - - לאשר ולהכניס את זה לחקיקה הנוכחית. 

רחל גוטליב:
יש את החוק השני - - - הוא ראוי לטיפול נפרד.

היו"ר יורי שטרן:

אבל הוא איננו. אם יגיעו אליו, ונגיש אותו כהצעת חוק פרטית, בבקשה – תדליפו.  

יוסי הלברייך:

אני חושב שאסור להטיל את האחריות על חברות שמירה. במערכת הביטחון חברת שמירה היא אך ורק ספק כוח אדם. מי שאחראי על בחירת המאבטח הוא הקצין המוסמך באמצעות ממונה הביטחון. הוא בוחר אותו, הוא אחראי על הבדיקה הבטחונית ועל ההכשרה המקצועית שלו, והוא גם מדיח אותו כאשר הוא לא ממלא את תפקידו. אין לנו כול ענין בחברת השמירה. חברת השמירה רק משלמת לו את הכסף בהתאם להסכם שנחתם עם הגוף. ההסכם הזה קובע גם את שכר השעה של המאבטח. לכן אני חושב שאם יש רצון להגביל את חברות השמירה, יש לעשות זאת רק באמצעות חוק חוקרים פרטיים ושירותי שמירה, ולא בחוק הזה. 

רחל גוטליב:
זה הרעיון. 

יוסי הלברייך:

אחרת, חברות השמירה יתחילו להעלות מחירים; הן יהיו בלעדיות בשוק, ואנחנו לא נוכל למצוא תחליפים. 

היו"ר יורי שטרן:

אז תעבוד ישירות עם המאבטחים.

יוסי הלברייך:

יש הרבה מקרים שבהם מעסיקים את המאבטחים ישירות. 

היו"ר יורי שטרן:

רוב הגופים שעובדים עם חברות השמירה לא רוצים--

יוסי הלברייך:

אבל הם בסך הכול ספקי כוח אדם.

היו"ר יורי שטרן:

לדעתי, זוהי מערכת לקויה. אם כל התפקיד שלהם הוא לספק כוח אדם, הם לא נחוצים כלל. אתה יכול למצוא מאבטחים בשוק ולהעסיק אותם ישירות – זה רק יחסוך כסף. אם לחברות השמירה יש תפקיד, הוא צריך להיות מוגדר כאן. אם הם מתווכי כוח אדם בלבד, אני חושב שלא מן הראוי שהגוף הציבורי מעסיק עובדים – זאת דעתי גם בנוגע לתפקידים אחרים; אני חושב שזאת זוועה שהגופים הציבוריים אצלנו הם הראשונים שמקלים על עצמם ביחסי עבודה ולוקחים מתווכי כוח אדם. אנחנו בוועדה עוסקים בנושא – מנהלת הוועדה כותבת מכתבים מדי שבוע. משרד החינוך קובע מחיר לשעה, לאחר מכן זה מתגלגל ומתגלגל, ובסופו של דבר המאבטח מקבל שכר מינימום. שכר המינימום לא מתחשב בחגים ובשעות נוספות, מבחינה חוקית זה מגיע בפועל לפחות משכר מינימום. 

יוסי הלברייך:

אבל אם אתה מטיל אחריות על חברות השמירה, ממונה הביטחון כביכול לא אחראי. הוא אומר – חברת השמירה לא עבדה בסדר. אתה מטיל את האחריות עליה.

היו"ר יורי שטרן:

אז תעסיקו מאבטחים ישירות. מהו המניע שלכם לעשות את זה באמצעות איזשהו מתווך, שכל תפקידו הוא תשלום משכורת? 

כמעט כל המוסדות הממשלתיים עובדים עם חברות השמירה. אם בראיה שלכם – ואני מוכן לקבל זאת – לחברות השמירה אין תפקיד מלבד תשלומי משכורת--

יוסי הלברייך:

לשלם משכורת, לספק נשק למאבטחים - - -

היו"ר יורי שטרן:

כשיש לך כאן קצין ביטחון, שצריך לבדוק כל מאבטח – בין היתר את כל הכשירות שלו מבחינת נשיאת הנשק והרישיונות שלו, והסדרתם במקרה שהם לא תקינים – לשם מה הוא צריך את החברה?

ראובן קרן:

הוא לא יכול להעסיק ישירות – המדינה לא מאפשרת להעסיק עובדים. אין קבלת עובדים לשירות המדינה.

היו"ר יורי שטרן:

אז זהו דבר פגום. בסך הכל זה עולה יותר כסף.

אורי יהודה אריאל:
זה עולה פחות כסף, כי כשהמדינה מעסיקה זה תמיד עולה יותר - - -  

על מה הוויכוח? ברור ומקובל שיש צורך בהסדרה של החברות.

קריאה:

אבל לא בחוק הזה.

אורי יהודה אריאל:

אני מבקש להציע ליושב ראש ולעצמנו: החוק הזה אורך זמן רב כי הוא סבוך, ולא בגלל שום דבר אחר. זה בסדר. הצורך הוא צורך אמיתי ודחוף, אבל זה לא כל כך נפגש. אני פונה אליך, יושב ראש הוועדה, כי העניין בידך פחות או יותר: לדעתי, רצוי לעשות חוק שיתחיל לעבוד, אלא אם כן הוא פגום לחלוטין – ואז חבל על הנייר וחבל על הזמן. אבל תיקונים, תוספות וכולי – בהמשך. כאן יש נושא שצריך הכנה, וכאן יש נושא שיעלה לדיון אצל ראש הממשלה ב-9 בדצמבר – זה כתוב בתורה? אז זה יעבור פתאום ל-9 במרץ. למה? כי קרה משהו. ראש הממשלה עסוק בעוד כמה דברים קטנים – שוליים, אבל משפיעים על לוח הזמנים. אני מציע להתקדם – בלי פאניקה, אבל - - -

היו"ר יורי שטרן:

אני מקבל את הצעתך, אך באופן חלקי. אני רוצה להתקדם עכשיו, אבל אני לא רוצה לקבוע עכשיו שאנחנו משאירים את הדברים האלה לגמרי בצד. זאת משום שאני לא בטוח שתהיה לנו הזדמנות לעשות זאת בזמן הקרוב, אלא אם כן המשרד לבטחון פנים יקדם את זה בקצב מהיר. לדעתי, אלו הן הבעיות שפוגעות באבטחה – אולי יותר מאי הסדרת נושא ממוני אבטחה.

עופר טל-שחר:

אני מבקש לחזור לסעיף שבו הקצין המוסמך צריך לאשר באופן אישי את כל המאבטחים, כאשר הקריטריון היחידי הוא הבדיקה המאשרת שיש להם אחת משלוש תעודות. כדי לבצע את הבדיקה הזאת באמת שלא צריך להיות קצין מוסמך - - - במטה הארצי על כל אלפי המאבטחים. לדעתי, זהו דבר שחייב להיות מואצל לממונה הביטחון בגוף הציבורי. מה גם שאנחנו בודקים במילא את המאבטח-- 

היו"ר יורי שטרן:

אני מסכים אתך, ואני חושב שהשיטה הכתובה כאן היא פשוט בלתי אפשרית.

עופר טל-שחר:

זה לא עובד – זה מה שקיים היום, וזה לא עובד.

מרים פרנקל-שור:
רחל, יש תיקון בסעיף 11 לחוק סמכויות - - - אי אפשר להתקדם כאן וללכת בכביש עוקף.

רחל גוטליב:

בסדר. דיברתי אתך על כך אתמול, אבל נושא חברות השמירה נראה לי נושא כבד. 

היו"ר יורי שטרן:

סליחה, אנחנו כרגע בתחום אחר – האצלת סמכויות לממוני ביטחון.

רחל גוטליב:

- - - על האפשרות של מימוש סמכויות הקצין המוסמך באמצעות המנב"טים – אני חושבת שזהו ענין של נהלים פנימיים. 

זאב ולדינגר:

צריך לכתוב בשתי מילים: "הקצין המוסמך יאשר באמצעות ממונה הביטחון".

היו"ר יורי שטרן:

מהי הסיבה לכך שזה לא יופיע כאן בצורה האמיתית? 

רחל גוטליב:
שהוא "יאשר באמצעות"? מה זה "באמצעות"? 

היו"ר יורי שטרן:

הוא מגדיר את הדרישות, וממונה הביטחון בכל מוסד הוא מי שבודק-- 

ראובן קרן:

הוא גם נושא באחריות - - - 

זאב ולדינגר:

- - - אתה תצהיר בפניי שבצעת את ההכשרות שאני רוצה, שהוא עבר בדיקת ר"פ, שהוא עשה את התהליך המסודר, ואני אנפיק את התעודה.

עופר טל-שחר:

ואז התעודה מגיעה אחרי שנה.

זאב ולדינגר:

- - - 

קריאות:

- - - 

היו"ר יורי שטרן:

בתוספות השונות – וזאת איננה הגרסה האחרונה – אנחנו מוסיפים גופים בפיקוח המשטרתי. בראיה של רשות האבטחה, אנחנו צריכים לכלול כמעט כל מקום שיש בו המוני אדם, גם כשהוא פרטי. ההסדרה הזאת תהיה מוטלת על מי - - -  לדעתי, לא מציאותי לדרוש את הבדיקה הישירה של הקצין המוסמך מול כל מאבטח, אלא אם כן אנחנו קובעים כאן את מעמדם של ממוני הביטחון. אם כן, זהו חלק מהאחריות שלהם. הם גם נושאים באחריות במקרה של כישלון. 

זאב ולדינגר:

התהליך שמקיים היום אולי לא מוצא חן בעיני חלק מהאנשים, אבל הוא כזה: הקב"ט או המנב"ט נושא באחריות לאחר שאתן לו את רשימת הר"פ לכל אחד מהמאבטחים. אני נותן לו את הרשימה, והוא מבצע את הבדיקה. אני מוודא שהוא מבצע את התהליך הפרוצדורלי – שהוא עומד בקריטריונים – ולאחר מכן אני מוציא תעודות. במחצית השנה האחרונה הנפקתי יותר מ-10,000 תעודות. פיתחנו שיטה, אנחנו עובדים היום בצורה מסודרת בנושא, והסמכות והאחריות נשארת על הקב"ט. אני נותן לו את הכלים להתמודד אתם.

בא ראובן קרן, ורוצה להעסיק מחר מאבטחים. הוא מגיש לי רשימה של מספר אנשים מסויים, ואנחנו מבצעים בדיקה--

עופר טל-שחר:

לא, אין דבר כזה - - - 

ראובן קרן:

לא בדקתי מאבטח מעולם. אין לי סמכות לבקש ר"פ למאבטח. 

זאב ולדינגר:

אני אעביר לך את כל הגופים שמצויים בחוק המרשם הפלילי אתם אני עובד ועושה את התהליך. זהו תהליך שעובד במשרד התחבורה ובכל המשרדים, ואם אתה לא פועל כך זה משהו אחר. אבל אני שב ואומר: על פי התהליך, כל מנב"ט רשאי על פי חוק להגיש לי רשימה אם הוא מופיע בחוק המרשם הפלילי – לקבל את הרישום הפלילי של כל העובדים וה - - - תעסוקה אצלו. הוא מצהיר שהוא אכן בדק אותם והם עומדים בקריטריונים שהוא קבע, ואני מנפיק לו תעודות.

היו"ר יורי שטרן:

מה קורה אם התחלף המאבטח?

זאב ולדינגר:

אין שום בעיה – בשבוע הבא נכנסת מערכת ממוחשבת, שתאפשר לכל קב"ט - - - ותוך 24 שעות הוא מקבל את הרישום הפלילי אצלו במשרד. 

היו"ר יורי שטרן:

האם אתה בודק רישום פלילי בלבד?

זאב ולדינגר:

- - -

היו"ר יורי שטרן:

בחוק הנוכחי יש מספר דרישות מהמאבטח – האם אתה בודק הכל לגבי כל מאבטח? 

זאב ולדינגר:

בתהליך אני מגדיר לקב"ט מהי ההכשרה המקצועית שצריכה להיות. לאורך שנים היה תהליך פרוץ לאורך שנים – מהי הרמה ומהן הדרישות. כשיהיה לי תו תקן, הוא יקבל דרישות מפורטות. תווי התקן האלה ממוכנים ברובם ל- - - המבטח. אני בא לבדוק באיזה חתך שאני רוצה - - - 

היו"ר יורי שטרן:

אבל לדעתי זה מנוסח אחרת. זה מנוסח כך שאתה בודק כביכול את הכל – על כך אנחנו מדברים. אולי באמת צריך לבצע את הרישום הפלילי בצורה מרוכזת. אבל לגבי שאר הדברים, ברגע שהגדרת את הדרישות, הממונה על הביטחון הוא מי שצריך - - - 

זאב ולדינגר:

הוא צריך ליישם את הנחיות המשטרה או השב"כ בתהליך הכשרת המאבטחים –כל אחד קובע לעצמו את תהליך ההכשרה. כאשר קיים תהליך ההכשרה, אני בא לבדוק בצמתים מסויימים שהוא אכן עומד בתהליך – אם זה באמצעות - - - מוסדות ההכשרה, עליהם דיברנו קודם; לתת להם תו תקן, כדי שהם יעמדו בתו תקן של הכשרת מדריכים וכולי. מצד שני – התכנים שאני מדגיש לפי ההכשרה.

היו"ר יורי שטרן:

אם אנחנו באמת רוצים ליצור מערכת של רשות האבטחה – מערך שבו משטרת ישראל או המשרד לבטחון פנים יהיו מופקדים על מערכות האבטחה בארץ בגדול – כל דבר שמטיל עומס של בדיקות פרטניות ושל התקשרות פרטנית על ראשי המערכת הזאת הוא מיותר. במקרה כזה, באמת אי אפשר ליצור מפלצת כזאת, שגם מסוגלת לתת הנחיות של סך הכול ולקבוע תנאים, וגם מסוגלת לבדוק כל אחד באופן פרטני. היא צריכה להיות היררכית.

זאב ולדינגר:

נכון, וזה קיים. 

היו"ר יורי שטרן:

אבל אני מדבר על החוק – אני לא יודע אם זה קיים או לא קיים. החוק צריך להגדיר זאת כך שלממונה על הביטחון יש גם סמכויות בקטע הזה מבחינת המאבטחים, וגם אחריות במקרה שבו הם פספסו משהו. 

עמיחי הלוי:

שמי עמיחי הלוי, מנכ"ל ארגון הקב"טים.

ראשית, החוק מוסיף בתוספת השלישית את כל מערכת החינוך. מדובר במאגר המונה יותר מ-4,000 מאבטחים. בנוסף, הוא כולל את ממונה הביטחון בשלטון המקומי. את הנוסח הזה לא קיבלנו אנחנו, והשאלה היא האם רוצים שגם הקב"טים בשלטון המקומי יהיו תחת החוק הזה. זאת שאלה כבדה וחשובה מבחינת השלטון המקומי והשלטון המרכזי.

לגבי מהות החוק שעובד היום – 4,000 המאבטחים שמאבטחים את מוסדות החינוך – גם במוסדות הציבוריים חייב להיות מצב שבו התעודה תינתן על ידי גוף ממשלתי. משום שברגע שבא אזרח לאותו מאבטח - - - והוא שואל אותו מי אתה – התעודה היא של המשטרה. לא יכול כל מוסד לבוא ולבצע בדיקה--

היו"ר יורי שטרן:

אבל אנחנו לא מדברים על התעודות; אנחנו מדברים על בחירת המאבטחים.

עמיחי הלוי:

כבודו, התהליך הוא כזה: באמצעות חוזה מסודר עם מרכז השלטון המקומי – דרך חברות האבטחה – המשטרה קובעת את תכני ההכשרה שצריך לתת למאבטח הזה. חברות הכשרה מסויימות הן שמכשירות, ואנחנו כקב"טים במרכז השלטון המקומי ובכל הרשויות נשלחים על סמך בדיקות של המשטרה לבדוק את ההכשרות. אנחנו בודקים באופן אישי כל מאבטח, וכל זה עובר תחת אישור קציני מוסדות חינוך - - - 

היו"ר יורי שטרן:

אבל כאן מדובר בממונה ביטחון - - - 

עמיחי הלוי:

- - - 

זאב ולדינגר:

אנחנו מאצילים סמכויות לקב"טים. 

היו"ר יורי שטרן:

אם כך אני רוצה שהאצלת הסמכויות תבוא לידי ביטוי בחוק, כפי שביקשו כאן.

רחל גוטליב:
לאור הדיון, אני מציעה להוסיף פסקה בסעיף זה: "הקצין המוסמך רשאי לתת את אישורו כאמור על פי אישורים ומידע שיימסרו לו על ידי ממונה הביטחון, בהתאם להנחיות שייקבעו על ידו."

אני חושבת שהסמכות חייבת להישאר אצל הקצינים. הוא יכול לומר – על פי הנחיות, תן לי אישורים מסויימים, ולסמוך עליי. לא הייתי מעבירה את זה לממונה על הביטחון, כי עדיין חשוב שהקצין המוסמך יבצע פיקוח ובקרה מסויימים על ממונה הביטחון, כפי שציין זאב קודם. 

קריאה:

באיזה סעיף?

רחל גוטליב:

במסגרת סעיף 13: "הקצין המוסמך רשאי לאשר כאמור על פי אישורים ומידע שיימסרו לו על ידי ממונה הביטחון, בהתאם להנחיות שיוצאו".

ראובן קרן:

זה מאה אחוז. למעשה, כשאנחנו מקבלים היום מאבטח מחברת האבטחה, הוא מגיע עם היתר לחימוש של משרד הפנים – מבחינתי זה ר"פ, ואין צורך בו שוב. 

רונה קדמי:

זה בדיוק מה שכתוב בחוק.

עופר טל-שחר:

יש כאן רק בעיה אחת – במישור הטכני: אם זה יהיה אדם אחד עם פקידה אחת ומדפסת אחת - - - - הם לא יספיקו לעשות. - - - היום, במצב הקיים, ממתינים זמן רב לתעודה – יש מדפסת אחת בכל הארץ. 

היו"ר יורי שטרן:

אתם צריכים להיכנס לרשימות של כל מיני מוסדות צדקה – שם מקבלים ציוד מיושן. 

מרים פרנקל-שור:
האם הסעיף שהציעה היועצת המשפטית מקובל על הוועדה, אדוני היושב ראש?

היו"ר יורי שטרן:

לדעתי, כן – אם הוא מקובל על הקב"טים. 

מרים פרנקל-שור:

האם תוכלי להקריא אותו בקול?

רחל גוטליב:

לאחר מכן ננסח זאת בצורה מדוייקת יותר. בסעיף 13 לחוק, בסופו תוסף פסקה נוספת: "הקצין המוסמך רשאי לתת אישורו כאמור בסעיף זה על פי אישורים ומידע שיימסרו לו על ידי ממונה הביטחון, בהתאם להנחיות שייקבעו על ידו". 

זאב ולדינגר:

כך זה עובד גם עכשיו.

רחל גוטליב:

אני מסכימה אתך – זה מה שאמרתי בהתחלה. אבל אם יש למישהו יש ספק--

ג':

אלו הן סתם מילים. 

קריאות:

- - -

רחל גוטליב:
לדעתי, אין שום בעיה שאתה תפיק את התעודות, וזאב יחתום עליהן. 

עופר טל-שחר:

גם לדעתי אין בעיה – רק שזה יהיה כך. 

מרים פרנקל-שור:
- - -

ג':

אין בעיה שאתם תנפיקו - - -

קריאות:

- - -

היו"ר יורי שטרן:

זה יכול ליצור צוואר בקבוק. זה פקק במערכת.  

קריאה:

גם בשיטה הזאת זה עדיין לא יהיה האצלת סמכות – זה עדיין יהיה הקצין המוסמך, על פי מה - - - ממונה הביטחון. אבל זה עדיין יישאר אדם אחד על כל המאבטחים בארץ. 

רחל גוטליב:
יש בעיות בירוקרטיות, שפתרונן לא בחוק אלא בשכל הישר--

היו"ר יורי שטרן:

השאלה היא אם החוק מאפשר פיתרון לבעיות האלה?

רחל גוטליב:
הוא מאפשר.
אני מסכימה עם הנאמר כאן – גם בלי חוק, אפשר למסד את הסעיף הזה באמצעות נהלים. אבל אין בעיה שזה יהיה כתוב. נושא התעודות עלה כאן שוב זהו נושא פתיר בנהלים. לא צריך לכתוב שום דבר כזה בחוק.

ג':

- - - 

יש כאן פרק גדול שמדבר על הנחיות מקצועיות. ההנחיות המקצועיות שנותן הקצין המוסמך כוללות את כל הדברים הללו. כל הקטע הזה – הם ינפיקו תעודות והוא יחתום – אז בסדר, יהיה בתקציב משרד החינוך - - - 

היו"ר יורי שטרן:

מה ייכתב על חברות?

רחל גוטליב:
אני מציעה לכתוב שאם המאבטח הועסק על ידי חברה, אחד התנאים שייכתבו הוא שהוא מועסק על ידי חברה שיש לה רישיון לפי חוק חוקרים פרטיים ושירותי שמירה.

ראובן קרן:

את זה יש תמיד. משרד ממשלתי לא יכול להעסיק חברה שאין לה רישיון. 

רונה קדמי:

זה לאו דווקא גופים ממשלתיים.

רחל גוטליב:
זה מתייחס גם לחברות פרטיות. אם כן, אם רוצים להבטיח את זה, זה מה שניתן להבטיח כרגע. זה קיים במנגנונים, זה בר בקרה – וגם בפועל זה נעשה הלכה למעשה - - -  

קריאות:

- - - 

היו"ר יורי שטרן:

אם זה לא יבוא לדיון בממשלה, ולא תהיינה החלטות ברורות--

זאב ולדינגר:

יש דברים שכבר עובדים – לגבי חלק מהתהליכים אנחנו לא מחכים. מה שאנחנו יכולים לספוג כיכולת עשייה, אנחנו עושים. כך למשל: התעודות, חלק מההכשרות.

היו"ר יורי שטרן:

אני מדבר על הדרישות מחברות האבטחה--

זאב ולדינגר:

כבר קיימתי כמה דיונים – מנסים במסגרת הקיימת, דרך משרד המשפטים, לנסות וליצור איזשהם תהליכים מקשים--

יצחק שד"ר:

אבל נושא חברות השמירה לא עולה ב-9 בחודש. 

זאב ולדינגר:

לא, רק הרשות לאבטחה. הרשות אמורה לתת פתרונות גם לנושא הזה. עם זאת, עד שיימצא פיתרון, אנחנו מנסים במקביל לראות איזה פיתרון – אגף המודיעין של המשטרה וכל מי שצריך לתת את התהליכים בתוך הוועדה הזאת – לנסות ולהיכנס אליה באמצעים הקיימים, עד שיימצא פיתרון. אנחנו מנסים לראות איך אפשר להיכנס עם תהליכים חקירתיים ומודיעיניים. היו כבר מספר דיונים בוועדה--

היו"ר יורי שטרן:

אבל אני לא מדבר רק על ההבט הפלילי – כמובן, זהו דבר אכזרי ומזעזע אם מגלים אותו. אבל ישנם דברים נוספים: ראשית, מערכת היחסים של החברות האלה עם העובדים שלהן.

זאב ולדינגר:

את זה צריך להפריד.

היו"ר יורי שטרן:

אדם שהוסמך להיות מאבטח, איזו אבטחה הוא נותן כשהוא עובד 12 שעות ברציפות? 

ראובן קרן:

זו בעיה של המנב"ט, לא של החברה. 

היו"ר יורי שטרן:

אתה לוקח מוסד קומפקטי עליו אתה שולט. קח את הרשויות המקומיות מול המאבטחים של מוסדות החינוך – מי מפקח שם? 

ראובן קרן:

יש להם 400 קב"טים – שיפקחו. 

זאב ולדינגר:

יש שני פנים לסוגיה שאדוני מעלה: אני עוסק בהבט המבצעי, בדרישות המבצעיות בהצבת מאבטח, ואני לא מרשה מעל מספר מסויים של שעות עבודה בכל מני עבודות. זה עולה בדיונים. את ההסכמים לתהליך בדיקת המעסיק והעובד בכל הגופים אני לא אמור לבדוק כמשטרה. במקומות שאני מציף אותם אני מממן, דוגמת משרד החינוך, כאשר אני פוגש את זה ומתנגד לכך – אני מנסה להגיע עם זה לאינסטנציה משפטית.

היו"ר יורי שטרן:

גברתי מנהלת הוועדה, כמה זמן אנחנו מטפלים בזה? חודשיים.

יפה שפירא:
הרבה זמן.

היו"ר יורי שטרן:

במשך חודשיים אנחנו לא מוצאים את האחראי – הרי זהו מערך שמתחיל ממשרד החינוך, שמקציב סכומים מסויימים. משרד החינוך קבע תעריף--

זאב ולדינגר:

אני אשיב על השאלה: בכל תחילת שנה קובע המשרד לבטחון פנים עם החברה למשק ולכלכלה, שהיא חברה מלכ"רית של הרשויות המקומיות, את התעריף אותו צריך לקבל השומר, ומהו ה-tolerance אותו צריכה לקבל הרשות בשל היותה המעסיק. 

היו"ר יורי שטרן:

ואז לא משלמים – מי אחראי? מיהו זה שצריך שיוכל להחליט על הפסקת ההתקשרות עם חברה  שהתקשרה עם השלטון המקומי וזכתה במכרז במספר מחוזות בארץ – ברגע שבו גילו שהיא לא משלמת כפי שסוכם. מי צריך לאכוף כאן את ההסכם?

זאב ולדינגר:

החברה למשק ולכלכלה. אני לא עומד בחוזה ישיר עם חברות אבטחה; אני מעביר את הכסף רק לרשויות המקומיות על פי החוזה שנעשה על ידי החברה למשק ולכלכלה. במוסדות החינוך יש תעריפים, והכל מסודר. הרשויות וחברות האבטחה – כל אחת בדרכה שלה – גוזרות קופונים על חשבונו של המאבטח. במקום שבו אני מזהה את זה, אני משעה חלק מהתשלומים שאני צריך להעביר. יש רשויות שאנחנו לא משלמים להן מספר חודשים משום שאני לא מקבל חלק מהתעריף. במסגרת שלי, אני בודק שזה אכן עובד כך. זוהי פעולה שהוצפה במהלך השנה האחרונה, מפני שזיהינו את קיומם של פערים וחללים בסוגיית מאבטחים במוסדות חינוך. זהו נושא לדיון בפני עצמו. יצרנו כעת מערכת ממוחשבת, ואני מחייב את המוסדות--

היו"ר יורי שטרן:

אבקש ממך להישאר אתנו למשך כמה דקות לאחר סיום הדיון כדי לקבל את כל התכתובת. בשטח, לכל הפחות, אני לא רואה שזה עובד. 

אם כן, אנחנו משריינים כאן מקום לאיזושהי הגדרה לעניין חברת השמירה. 

מרים פרנקל-שור:
האם אתה רוצה לסכם את הנקודה הזאת של ההכשרה?  

היו"ר יורי שטרן:

של ההכשרה – לא; כי לא היה נוסח.

מרים פרנקל-שור:

הקריאה היועצת המשפטית - - - את הנושא של אישור הקצין המוסמך לגבי ההכשרה. "אישור כשירות הגוף נותן ההכשרה, בעל השליטה שבו ונותן ההכשרה". האם יש עמדה לגבי הסעיף המוצע? כי החלטת שאתה חוזר לסעיף 5 לפני שאנחנו מתחילים פרק חדש. 

היו"ר יורי שטרן:

אישור לגוף פירושו - - - תו תקן?

רחל גוטליב:

זה בדיוק הרעיון.

אורי יהודה אריאל:

דודי בכר ביקש להעיר הערה. 

דודי בכר:

דיברתם על כך הרבה, וקיבלתי את התשובה.

זאב גפן:

שמי זאב גפן, המכללה לביטחון.

הנושא של של הכשרת ממונה ביטחון, קציני ביטחון ומאבטחים הוא להערכתי הבסיס לכל דבר. אין היום מקצוע רציני ומכובד בישראל ובעולם שבו בעל המקצוע לא צריך לעבור איזושהי הכשרה. זה מתחיל במוסכים, שחייבים לעבור הכשרה כחוק, וזה עובר לבניית גדרות.

נושא ההכשרה מחייב התייחסות רחבה מאוד בחוק הזה, ולפיכך אני מציע להגדיר תחילה מהו מוסד להכשרה מקצועית בטחונית; מהו המפרט הטכני שלו.

אורי יהודה אריאל:
כל גוף דומה למכללה לביטחון. 

זאב גפן:

שיבחנו אותה.

אורי יהודה אריאל:

בשביל מה יש לכם את כל הקרדיט?

היו"ר יורי שטרן:

אני מבקשת שתגיש ליועצות המשפטיות את ההצעה.

מרים פרנקל-שור:
לא ניכנס עכשיו - - - 

הסעיף שהציעה היועצת המשפטית הוא הסעיף שנותן מענה – אם לא מלא אז התחלתי לכל הפחות – לדברים שמעלה כאן מר גפן.

זאב גפן:

אני מבקש לומר שיש כאן סעיפים רציניים ומכובדים, וחייבים לבוא סעיפים, לפיהם המשטרה חייבת לאשר מוסד--

קריאות:

- - - 

זאב גפן:

נקודה שנייה היא שחברת האבטחה לא תכשיר את האנשים שלה. כיוון שמה שקורה הוא שלוקחים מפקח בשטח, והוא מעביר איזושהי חפיפה on job training, ומגדיר זאת כהכשרה. זאת איננה הכשרה. 

רונה קדמי:

המסלול צריך להיות כפי שייקבע. 

זאב ולדינגר:

בסוף החודש, אם הכל יהיה תקין ומסודר, אנחנו עומדים עם תו תקן למוסדות הכשרה, שכולל תהליכים פרוצדורליים. בנוסף, אנחנו מחוברים עם משרד התמ"ת בחוק חיילים משוחררים לגבי חלק מהדברים, ולכל בית ספר יהיה תו תקן מסודר – החל ברמת הטכנולוגיה ועד-- 

היו"ר יורי שטרן:

האם חברת שמירה כלשעצמה, רק אם היא תעבור--

זאב ולדינגר:

אם היא תעמוד בתו התקן, אני אכשיר אותה. אם היא לא תעמוד – היא לא תוכשר.

זאב גפן:

אולי יש כאן מקום להכניס איזשהו סעיף, לפיו לא יגיע מאבטח לעבודה אם הוא לא מצוייד בתעודה, המעידה על כך שהוא בוגר קורס.

רחל גוטליב:

הוא לא יאושר.

קריאות:

- - - 

היו"ר יורי שטרן:

זה גם יהיה מדורג – לממונה הביטחון, למשל, יש הכשרה אחרת. 

זאב ולדינגר:

העבודה מסכמת שלושה פרקים, שבאים לנישה אחת: ההכשרה תבוצע גם על הקב"טים ברמות השונות, וגם על המאבטחים ברמות השונות. תו התקן מכיל את כולם. יש את דמות המאבטח, שיופץ - - - מהי רמת ההכשרה המקצועית של כל מאבטח--

היו"ר יורי שטרן:

האם אתם תוכלו לדווח לנו על כך?

זאב ולדינגר:

אני מחוייב גם על ידי בג"ץ עד סוף החודש בהוצאת העבודה החוצה. זוהי עבודה שארכה קרוב לשנתיים. 

היו"ר יורי שטרן:

אני זוכר – דיברנו--

זאב ולדינגר:

דמות המאבטח מוכן. דמות הקב"ט יהיה מוכן עד סוף החודש. 

ראובן קרן:

תהיה רשימה של מרכזי הדרכה?

זאב ולדינגר:

- - -

היו"ר יורי שטרן:

למרות שכבר עשיתם זאת פעמיים, אני מבקש להקריא את הסעיף פעם נוספת. אבקש שתקשיב היטב, ותראה אם זה עוטף את ה- - -

רחל גוטליב:
הסעיף הזה מתייחס לסעיף 5, על פיו לא ימונה מועמד לשמש כממונה ביטחון – יש סעיף מקביל גם לגבי מאבטח – אלא לאחר שעמד בהצלחה במסלול הכשרה מקצועית. 

לעניין הזה אנחנו מוסיפים: "אישור הקצין המוסמך לענין סעיף קטן (ב), כולל – 

(1) אישור כשירות הגוף נותן ההכשרה, בעלי השליטה שבו ונותני ההכשרה, מטעמים הנוגעים לשלום הציבור או ביטחון המדינה, לרבות לענין עברם הפלילי;
(2) כשירות נותני ההכשרה;
(3) אופן מתן הכשרה, תכני ההכשרה והיקפה. "

אלו יהיו כל הנושאים שיכוסו. 

היו"ר יורי שטרן:

איך אנחנו חוזרים לזה לאחר מכן כשמדובר על הגדרת ה- - - 

קריאות:

- - - 

רחל גוטליב:

אותו סעיף – סעיף מקביל - - - 

מרים פרנקל-שור:
למען הפרוטוקול: לסעיף 13 מוצע אותו סעיף כמו סעיף 5.

פרלי שר:

היכן יופיעו התכנים האלה?

רחל גוטליב:

"הקצין המוסמך יאשר" – הוא יאשר לגופים הציבוריים - - - 

רונה קדמי:

יוגשו בקשות, יהיו טפסים, ויגידו להם מה הם צריכים למלא.

רחל גוטליב:

חלק - - - יהיה תנאי סף. לא נגיד – חברת שמירה לא. אם גוף רוצה לאשר, הוא צריך להגיש בקשה - - - 

קריאה:

המידע הזה יהיה ידוע למי שמבקש?

רונה קדמי:

בוודאי - - -

רחל גוטליב:

- - - 

אסתר אורן: 

האם את מוכנה לומר בצורה ברורה באיזה מקום את מוסיפה את זה?

מרים פרנקל-שור:

בסעיף 5 ובסעיף 13. אנחנו נכלול, ונפיץ נוסח להערות. 

היו"ר יורי שטרן:

האם אין צורך להגדיר כאן משהו לגבי טווח הזמן--

רחל גוטליב:
לדעתי, זה לא ענין לחקיקה ראשית. 

היו"ר יורי שטרן:

אבל לומר שיהיו תקנות--

רחל גוטליב:

יש סמכות להתקנת תקנות כללית בסוף החוק. 

מרים פרנקל-שור:
גם אם נקבע 30 יום או שלושה חודשים-- 

רחל גוטליב:

אפשר לחיות עם זה גם בלי תקנות. אם נראה שיהיה הכרח – נעשה תקנות. 

מרים פרנקל-שור:

אנחנו ממשיכים. הגענו לסעיף 13א. 

רחל גוטליב:

בסעיף 13א אנחנו מציעים: "למאבטח יהיו סמכויות כמפורט בסעיף 3 לצורך ביצוע פעולות האבטחה, והוא יפעל על פי הנחיות ממונה הביטחון."

ההפניה לסעיף 3 מתייחסת לאותן סמכויות הניתנות לממונה הביטחון. רק מה שנאמר כאן – שהוא כפוף להנחיות ממונה הביטחון. 

עופר טל-שחר:

יש בעיה עם הסעיף הזה: סעיף 3 מתייחס רק למאבטחים שנמצאים בכניסה למתקן ציבורי ולסמכויותיהם כלפי מי שרוצה להיכנס למתן. זה איננו נותן מענה לצרכים העכשוויים הבטחוניים.

מרים פרנקל-שור:
יש חוק נוסף שעומד על שולחן הוועדה. נגמור את החוק הזה ונעבור לחוק הבא. זהו ההסדר הכולל.

עופר טל-שחר:

אבל הסמכויות כאן מפורטות בחוק. חבל לתת את הסמכויות הלא-מתאימות. 

רחל גוטליב:
יש תיקון עקיף לחוק הזה. בחוק השני אנחנו מסדירים מחדש את סמכויות המאבטח – פשוט לא ידענו מה יגיע קודם. יש סעיף תיקון עקיף לסעיף 3, שיסדיר מחדש את סמכויות ממונה הביטחון ואת סמכויות המאבטח. אני מקווה שהחוק הזה יידון מיד לאחר שנסיים את החוק הזה.

קריאה:

זאת התחמקות. 

עופר טל-שחר:

יש מאבטחים ששומרים בכניסה למתקנים, ויש מאבטחים שמבצעים משימות אחרות. כך למשל: מחייבים אותנו במשימה שנקראת "צופה סורק" – אדם שנמצא מחוץ למתקן. הוא זקוק לסמכויות כלפי מי שהוא מבחין שם, ואין לו אותן כרגע בסעיף. 

היו"ר יורי שטרן:

לאיזה סעיף אתה מתייחס?

עופר טל-שחר:

לסעיף 3 – הסעיף שמפרט את הסמכויות. 

שנית, ישנם מאבטחים שאינם נמצאים בכניסה למתקן. 
קריאה:

גם לזה יש פיתרון.

רחל גוטליב:

הכל מכוסה שם.

עופר טל-שחר:

- - - חוק חדש.

רחל גוטליב:

אז אתה לא מכיר - - - 

קריאות:

הוא עושה מישמש.

רחל גוטליב:

עופר, הכל מכוסה.

עופר טל-שחר:

אתם לא יודעים מה אני רוצה לומר בכלל. 
ישי יודקביץ:

יש הצעה שעברה בקריאה ראשונה – חוק סמכויות חיפוש - - -

עופר טל-שחר:

ישנם מאבטים שאינם שומרים על מתקנים – המאבטחים שמאבטחים את השרים, למשל. 

היו"ר יורי שטרן:

אני לא מבין את השפה הזאת. אנחנו עובדים מול סעיף 3 כעת. אבקש שתציין באופן מפורש מה אתה רוצה לשנות בסעיף הזה.

עופר טל-שחר:

שסמכויות המאבטח יינתנו לא רק כלפי מי שרוצה להיכנס לתוך המתקן, אלא גם כלפי מי שנמצא בסמוך למתקן. מבחינת המאבטח, עצם היותו מאבטח צריך להקנות לו את הסמכות--

היו"ר יורי שטרן:

בסעיף 3 לא מופיע הפירוט הזה שאתה מבקש.

עופר טל-שחר:

בשורה השלישית של סעיף 3, כתוב: "לדרוש מכל אדם המבקש להיכנס  למקום". זה לא מספיק – כי אם מאבטח מאבטח את שרת החינוך בתל אביב, למשל; האם הוא נטול סמכויות? 

היו"ר יורי שטרן:

ברור – חשבו שזה רק בהפניה לחוק אחר. 

רונה קדמי:

יש הסדר מפורט בהצעת חוק סמכויות חיפוש לשם שמירה על בטחון הציבור. ההצעה הזאת כבר הונחה על שולחן הכנסת. היא נותנת מענה בדיוק לדברים שעופר מדבר עליהם. זהו תיקון עקיף לחוק הזה. 

יצחק שד"ר:

אם כך, מה מונע לקחת את כל מה שמופיע באותו חוק, ולהכניס אותו לכאן?

רחל גוטליב:
לא דנו בזה. אתם רוצים לקחת ולדון - - - 

היו"ר יורי שטרן:

בשל העובדה שכתוב כאן מפורשות שמדובר בכניסה, ולא מוזכר חוק אחר אותו אנחנו עשויים לשנות, מהי הבעיה שלכם להגדיר את הסמכויות כאן?

רחל גוטליב:
אין לי בעיה לקחת את אותו חוק שמונח על שולחן הוועדה, וטרם נדון – ואנחנו מתחננים בפני הוועדה שנחוקק אותו מייד לאחר שנסיים עם החוק שלפנינו. כל הנושאים שדובר בהם הם הסדר מלא – לא רק למאבטחים לפי חוק הסדרת הביטחון, אלא גם למאבטחים נוספים. כל נושא הסמכויות – ובאמת יש חורים בסמכויות, והיה צריך תיקון – הכל בוצע כאן.  

היו"ר יורי שטרן:

השאלה היא כזאת: כאן מדובר בהפרת סמכויות במקום ספציפי במתקן. הם אומרים שזה לא מקום היחידי, ואת אומרת שהנושא יתוקן בחוק אחר. למה לא לתת כבר-- 

רחל גוטליב:
אדוני, בחוק סמכויות חיפוש יש תיקון עקיף לחוק הזה – כי חשבנו שיש מקום למדרג שונה של סמכויות. כל סעיף 3 על פי המוצע בפני הוועדה יעבור תיקון. האם אדוני רוצה לדון בכך עכשיו? אדרבה; נדון בסעיף הזה עכשיו – הוא מצוי בפני הוועדה. 

היו"ר יורי שטרן:

אם זה לא מסבך אותנו--

רחל גוטליב:
אני חושבת שזה מסבך. אני מציעה: בואו נסיים את החוק הזה, ומייד--

מרים פרנקל-שור:
השטח מחכה לחוק להסדרת הביטחון בגופים ציבוריים. ניסינו לעשות דיון משולב, ואז היו ארבע הצעות: שתיים ממשלתיות ושתיים פרטיות. זה לא הלך. יש הצעות חוק פרטיות ששולבו בהצעת החוק להסדרת הביטחון בגופים ציבוריים, וחלק מהצעות החוק הפרטיות שולבו בחוק סמכויות חיפוש. 

כל חוק עומד בפני עצמו, אבל בסך הכל זה יוצר ביחד הסדר משולב, שכולל גם את הבעיות הנוגעות למעמדו של ממונה הביטחון ואת נושא הסמכויות. לפיכך, אתה מתפרץ לדלת פתוחה. לפנינו סעיף 11 – אתה יכול לבוא לאחר מכן ולעיין: מה יהיו סמכויות ממונה הביטחון. אי אפשר לעזוב עכשיו את החוק להסדרת הבטחון בגופים ציבוריים, ולעבור לסעיף 11 לחוק. האם אתה רוצה שאני אקריא אותו?

היו"ר יורי שטרן:

"כן יהיה מוסמך ממונה ביטחון לדרוש מכל אדם המבקש להיכנס למקום או הנמצא במקום למסור לו". אני מבין שעופר מבקש להרחיב מעט את הגיאוגרפיה הזאת. 

רונה קדמי:

אבל החוק השני מרחיב יותר, מעבר--

מרים פרנקל-שור:

הוא מרחיב מעבר לציפיות של עופר. 

ישי יודקביץ:

- - - גם הובלה ושיירות. 

רחל גוטליב:
נתנו מענה לליווי וכולי. צריך להגדיר את זה למול התפקיד. 

עופר טל-שחר:

אבל החוק הזה כבר עומד על השולחן היום.

רחל גוטליב:

עופר, אתה לא בקי בחוק השני – חבל.

מרים פרנקל-שור:

חבל לעכב – יש מענה ויש פיתרון. בואו נמשיך עם החוק הזה, ולאחר מכן בחוק האחר.

היו"ר יורי שטרן:

יש רגעים שבהם חייבים להיכנע ליועצים משפטיים.

מרים פרנקל-שור:

זה תמיד קורה בסוף.

ג':

עופר, המקום הוא גם סביבתו.

רחל גוטליב:
כתבנו את זה – כל הבעיות האלה עלו.

אני אקרא את סעיף 14 בנוסח המשולב, כיוון שהוא מקובל עלינו:

סעיף 14 – תעודת מינוי

(א) ממונה בטחון או מאבטח לא יעשו שימוש בסמכויות הנתונות לו לפי חוק זה אלא אם כן בידו תעודה חתומה על ידי קצין מוסמך המאשר את מינויו (בסעיף זה - תעודת מינוי), לענין הגופים המנויים בתוספת השניה תחתם תעודת המינוי של ממונה הביטחון גם בידי נציג השב"כ; תוקפה של תעודת המינוי יהיה לשלוש שנים מיום הינתנה וכל עוד מקבל התעודה משמש בתפקיד ממונה ביטחון או מאבטח באותו גוף ציבורי.
 
(ב)  בעת הפעלת סמכויות לפי חוק זה יענוד ממונה בטחון או מאבטח את תעודת המינוי שלו באופן גלוי לעין, ויציג אותה על פי דרישה."

מרים פרנקל-שור:
אם הוא עונד את התעודה באופן גלוי, הוא לא צריך להציג אותה על פי דרישה. יש כאן איזשהו כשל הגיוני.

רחל גוטליב:
הוא צריך להציג אותה.

זאב ולדינגר:

לפעמים הוא עונד אותה מתחת לג'קט.

מרים פרנקל-שור:

אז זה לא באופן גלוי; אבל לא משנה – הבנו.

היו"ר יורי שטרן:

אבל למה "או מאבטח"?

רחל גוטליב:

זה תלוי – אם ממונה ביטחון--

היו"ר יורי שטרן:

זה ו/או.

רחל גוטליב:

אנחנו לא אומרים בחקיקה "ו/או"; אנחנו אומרים "או".

עמיחי הלוי:

התוקף לשלוש שנים הוא בעייתי; כי אם החוק יתקבל כפי שהוא – ויש לנו התנגדות לגביו, לגבי מאבטחים במוסדות חינוך שעוברים – יהיה אדם שיסתובב עם תעודה כזאת, עם תוקף לשלוש שנים. הוא לא יהיה בשום מקום עבודה, אלא ייצא לאזרחות או לכל מקום, ויפגוש אנשים. היום התעודות ניתנות לשנה. 

מרים פרנקל-שור:

לא – כתוב: "כל עוד משמש בתפקיד ממונה הביטחון"--

רונה קדמי:

יש דרישה מצטברת – "משמש בתפקידו" – באותו גוף ציבורי.

עמיחי הלוי:

אני מדבר על מאבטח שעל פי התוספת בחוק היום נמצא במערכת החינוך – וכפי שציינת, בחברות האבטחה המקום הרבה יותר פרוץ – והוא יעבור או לא יעבור עם התעודה הזאת לחברה אחרת. התעודה היא עם תוקף של שלוש שנים, ואילו היום אני נותן לו את התעודות לשנה אחת. 

זאב גפן:

יש טופס טיולים בכל מוסד רציני. 

רונה קדמי:

- - -

זאב ולדינגר:

הקביעה לגבי מוסדות החינוך איננה נכונה; ייתכן שזה תקף לגבי משהו אחר. במוסדות חינוך, כל מאבטח נושא תעודה בכיס, שהיא חלק מפנקס עם הנחיות והוראות. הוא מחוייב לבצע פעמיים בשנה לעבור ריענון והכשרה בתהליך האימון בחברות הכשרה שאני מסמן. אותן חברות חייבות לחתום לו, ואם הוא לא מבצע את התהליך ומגיע באופן מסודר – כתוב שם שהתעודה איננה תקפה. 

אנחנו בודקים זאת גם בתחומים אחרים: בחלק מהמקומות אנחנו דורשים להחזיר את התעודות. אנחנו צריכים לשפר את התהליך, אבל בעיקרון יש תהליך מוסדר לתהליך הזה. 

היו"ר יורי שטרן:

אם כן, אתה רוצה להשאיר את זה לשלוש שנים?

זאב ולדינגר:

אנחנו רוצים להקל במקום שאפשר. יש את סוגיית הקב"טים – ממנים אותם לתקופה ארוכה, וקב"ט לא עובר מדי שנה תפקיד. אני לא רואה כל סיבה לכך. לגבי מאבטחים: אחת לשנה, בין אם יש לו בתעודה ובין אם אין לו, הקב"ט בודק אותו בתהליך רישום פלילי, כיוון שזהו חלק מהתהליך. אם הוא נושא נשק, הוא עובר בדיקה בתהליך רישוי הנשק. אם כן, אנחנו דואגים לכך שיבוצע ריענון אחת לשנה לכל אדם – שייבדק שוב, גם אם לא משנים לו את התעודה ביד.  

היו"ר יורי שטרן:

שלילת הרישיונות האלה מוסדרת כאן?

רחל גוטליב:
כן, במסגרת סמכויות הקצין המוסמך – ועדת הערר. 

מרים פרנקל-שור:
אבל הנושא שהוא העלה איננו נושא ועדת הערר; הוא לא רוצה שהמאבטח יסתובב עם תעודה, ויעבור מחברה לחברה לעשות שופינג. 

יצחק שד"ר:

הנקודה שעמיחי העלה היא נקודה של מאבטחים, ולא של קב"טים – בשל התנודתיות הגדולה של המאבטחים. הוא מצביע על נקודה נכונה, לדעתי. אי אפשר לבוא ולומר שיש טופס טיולים. אין טופס טיולים. מאבטחים יכולים לעזוב מקום עבודה או להיזרק ממנו לאחר תשעה חודשים או חצי שנה. ובמשך שלוש שנים הוא מסתובב עם תעודת מאבטח. זה משמש לו איזשהו - - - 

מרים פרנקל-שור:

אתם רוצים שנה למאבטח, ולממונה ביטחון - - - 

היו"ר יורי שטרן:

הוא פשוט צריך לאשר אותו מחדש.

רחל גוטליב:
בדיוק. לאור ההערה, אנחנו מסכימים ש- - -

זאב ולדינגר:

אני רוצה לומר משהו אחר, שלא נוח לחלק מהנוכחים כאן: מה שמענין אותי הוא העובדה שלאחר שהכשרתי אדם, אוכל להשתמש בו במערך האבטחה. לאחר שהוא קיבל הכשרה מקצועית מסויימת, נמצאת אצלו הכשרה. אם הוא שומר את הכשירות שלו, לא אכפת לי באיזו חברה הוא עובד. 

אם הוא עובר מחברה לחברה, כיוון שאין לו תיעוד ואין לו תהליך – הוא נדרש להכשרה, וזה מייקר את העלויות של חלק מהתהליכים. אם כן, אם הוא מאבטח בחברה פלונית – במוסדות חינוך, למשל – ומחר הוא עובר לחברה אחרת וכל הכשירות שלו נשארת – הפנקס יכול להישאר אצלו. אני לא מוצא מקום לתהליכים אחרים. 

אם הוא לא נשאר, זה לא תקף בשום מקרה. 

מרים פרנקל-שור:
- - - בעיה טכנית.

זאב ולדינגר:

- - - 

יצחק שד"ר:

- - - צריך למצוא פיתרון יצירתי.

היו"ר יורי שטרן:

מדובר בתעודה אישית, ולא בתעודה של החברה שבה הוא עובד. הוא מי שבצע את ההכשרה ועמד בקריטריונים. 

יצחק שד"ר:

לא, יש לו תעודת מאבטח. עכשיו זרקת אותו כי הוא גנב, שיקר או כיוצא בזה. 

זאב ולדינגר:

אם הוא בגוף מונחה, אני לוקח לו את התעודה.

מרים פרנקל-שור:

איך אתה לוקח לו את התעודה? 

זאב ולדינגר:

אני מחייב את הקב"ט לקחת לו את התעודה, והוא מצהיר שהוא השמיד את התעודה. 

יוסי הלברייך:

קח לו גם את הנשק, לא רק את התעודה.

זאב ולדינגר:

אני לוקח לו את הכל.

קריאה:

את הנשק החברה לוקחת. 

מרים פרנקל-שור:
רחל, אפשר לתת תעודה לשנה, ולהסמיך ממונה הביטחון להאריך אותו – כדי לחסוך את הצורך בכל ההכשרה מחדש?

רונה קדמי:

- - - למה לא?

זאב ולדינגר:

אפשר למצוא תהליך ולחשוב על כך. אני לא רוצה להשיב כרגע. כרגע התעודה היא לשנה. אפשר לחשוב על איזושהי מדבקה מיוחדת שתוצמד לתעודה. אפשר למצוא פתרונות – זה לא צריך לעלות כאן. 

מרים פרנקל-שור:
השאלה היא אם לא צריך לתת לממונה ביטחון סמכות כלשהי, ולהכניס את זה כאן – אם הוא נותן לו את ההארכה--

זאב ולדינגר:

ההארכה צריכה להיעשות לאחר פעולות מסויימות. כך למשל: להריץ - - - של המחשב. לא פעולות פיזיות שהוא צריך לעשות, אבל לבדוק שלא השתנה מעמדו של המבטח – שהוא לא ביצע איזושהי פעולה פלילית במהלך השנה. זהו הליך טכני, ואני לא חושב שצריך לשגע את הוועדה בפרטיו. 

מרים פרנקל-שור:
השאלה היא האם זהו הליך טכני בלבד - - - 

רחל גוטליב:

לא – זה - - - כאן. כל הרעיון של חידוש הוא שחידוש שווה בדיקה מחדש. זוהי נקודת הזמן שבה בודקים. 

מרים פרנקל-שור:
השאלה היא אם זה לא יעבוד אחר כך כבומרנג כנגד המאבטח. זהו הצד השני של המטבע.

רחל גוטליב:
אני חושבת שנעשה אבחנה בין ממונה ביטחון לבין מאבטח.

מרים פרנקל-שור:
בכך אין שום ספק. 

זאב ולדינגר:

ממונה ביטחון הוא לשלוש שנים – חבל - - - 

מרים פרנקל-שור:
זה לא הנושא. 

זאב ולדינגר:

אבל זה לא כתוב, ולכן אני רוצה שנעגן את זה. 

רחל גוטליב:
אם כדבריו של זאב, מאבטח במילא עובר בדיקה מדי שנה, לצורה הטכנית של ההארכה נמצא כבר פיתרון. אני מציעה להשאיר שנה למאבטח, כמו המצב החוקי הקיים, ושלוש שנים לממונה ביטחון. שנה למאבטח.

מרים פרנקל-שור:
אבל עם אפשרות להארכה של ממונה ביטחון באיזושהי דרך. השאלה היא אם - - - איזשהם נהלים. השאלה היא אם זה מספיק לכם מבחינה חוקית, ואני לא בטוחה--

זאב ולדינגר:

מבחינה חוקית, אני צריך הצהרה של הקב"ט על כך שהוא אכן בדק הכל. לאחר מכן, אתן לו את הכלי להשתמש ולהאריך את זה באופן אוטומטי.

מרים פרנקל-שור:
זאת אומרת שהיא חוזרת אליו, ולו נמצאת הסמכות - - - 

היו"ר יורי שטרן:

זה כמו רישיון נהיגה. 

זאב גפן:

אפשר להעתיק את מה שעשה עמית במשרד הפנים עם רישיונות נשק – הם עושים את הבדיקות שלהם, והרישיון הוא לכמה שנים. 

יעקב עמית:

וכדאי שזה יהיה אחיד, כי אנחנו משגעים את כל השטח עם כל מיני תאריכים – אחד לשלוש שנים, אחד לשנה, אחד לשנתיים. 

רחל גוטליב:

אבל ממונה ביטחון הוא משהו שונה ממאבטח. 

מרים פרנקל-שור:
אם כן, אדוני היושב ראש, ממונה ביטחון הוא שלוש שנים, מאבטח – שנה.

היו"ר יורי שטרן:

מבקשים כאן ליצור כאן איזושהי אחידות בתקופות האלה. אתה אומר שרישיון נשק ניתן לשנתיים?

יעקב עמית:

- - - לשנתיים זה שומר, ולבעל החברה זה אחת לשנתיים. כדאי לאחד את זה כדי שזה יהיה אחת לשנתיים. 

רונה קדמי:

סליחה, זה ממועד עד מועד אצלכם?

יעקב עמית:

כן, ממועד עד מועד.

רונה קדמי:

אז כאן זה לא מתאים, מפני שמאבטח הוא מרגע שבו הוא קיבל את התעודה, ולא ממועד מסויים, כמו חודש דצמבר. לכן זה לא יכול להיות אחיד. זה לא מתאים.

היו"ר יורי שטרן:

למה אתה לא יכול לתת מתאריך לתאריך?

יעקב עמית:

כי התקנות מחייבות מתאריך מסויים עד תאריך מסויים. החידוש נעשה לכל חברות השמירה, למשל, באותו מועד – 31 במרץ. 

יוסי הלברייך:

אז יהיו מאבטחים שיקבלו תעודה לשבועיים.

זאב ולדינגר:

בואו לא נחבר מין שאינו במינו.

היו"ר יורי שטרן:

אתם לא רוצים לאשר למאבטח שלוש שנים בתנאי שהוא עובר את הבדיקה--

זאב ולדינגר:

אצל מעט מאוד מאבטחים אורך החיים הוא שלוש שנים. אני אחפש כל דרך כדי לקצר את התהליכים עבורי – כדי שלא לעשות את זה.

רחל גוטליב:
המצב החוקי הקיים הוא שנה. 

היו"ר יורי שטרן:

- - - רישיון הוא לשלוש שנים, אלא שהוא מבקש אחת לשנה תוספת חתימה. 

זאב ולדינגר:

זהו תהליך טכני, וצריך לבדוק את זה. 

קריאה:

שנתיים זה סביר. אורך חיים של שנתיים למאבטחים בחברת שמירה בגוף ציבורי זה הרבה מאוד. מעט עובדים יותר משנתיים. 

זאב ולדינגר:

אין לי התנגדות.

היו"ר יורי שטרן:

שנתיים – אוקיי. זה גם מקל על המאבטח – הוא לא צריך לרוץ. לממונה ביטחון שלוש שנים, ולמאבטח שנתיים. נמשיך.

רחל גוטליב:

אולי ברוח הדברים שמירי הציעה, לרונה היתה הצעה לפיה התעודה ניתנת להארכה על ידי ממונה ביטחון באישור הקצין המוסמך. שנה – עם אפשרות הארכה על ידי ממונה הביטחון באישור הקצין המוסמך. 

זאב ולדינגר:

אבל הוא לא יכול להוציא תעודה חדשה.

רונה קדמי:

לאותה תעודה.

זאב ולדינגר:

אבל אם יש תוקף על התעודה, צריך למצוא הליך טכני - - - אבל זה לא צריך לבוא לכאן. אני צריך להעתיק את השיטה של יצחק שד"ר, ובזה-- 

מרים פרנקל-שור:
אם אותו קצין משנה מקום למקום החדש אליו הוא הועבר--

זאב ולדינגר:

במרבית המקרים אני מנפיק תעודה, כי על התעודה רשום באיזה סוג מוסדות מותר לו לעבור – במשרד הבריאות, במשרד החינוך, בכנסת או בכל מקום אחר. 

יצחק שד"ר:

בכנסת אתה לא - - - 

זאב ולדינגר:

אני גם לא אתן. רציתי לראות אם אתה עירני.

מרים פרנקל-שור:

אז זה ללא קשר לשאלה אם תוקף התעודה הוא שנתיים או שלוש.

היו"ר יורי שטרן:

בראייה שלכם לגבי דמות המאבטח – ולכן גם עניין מסלולי ההכשרה: אתם לא רואים אזישהו תפקיד של מאבטח כללי, שיכול לעבוד בכל מערכת?

זאב ולדינגר:

בשתי מילים: המבנה של הכשרת מאבטח בנוי לפי שלבים ולפי האיומים להם הוא צריך לתת מענה. לפיכך, מאבטח מתקן טוב לכל המתקנים, וכן הלאה. יש נדבכים שבונים את המאבטח. 

היו"ר יורי שטרן:

יהיו גם מאבטחים שיהיו כשירים לכל המערכות? 

זאב ולדינגר:

מי שברמה הגבוהה בוודאי עונה על כל הקריטריונים של הרמה הנמוכה. 

מרים פרנקל-שור:
אם כן, הסיכום הוא ממונה ביטחון – שלוש שנים; מאבטח – שנה, פלוס מתן אפשרות לקצין המוסמך לאשר.  

זאב ולדינגר:

משנתיים - - - 

היו"ר יורי שטרן:

במקום שנתיים. 

רחל גוטליב:
סעיף 15 – סמכויות פיקוח

"הקצין המוסמך, נציג השב"כ וכן שוטר או עובד המדינה שהסמיך אחד מהם לפי הענין רשאי להיכנס בכל עת לגוף ציבורי כדי לבדוק אם מולאו ביחס אליו הוראות חוק זה, התקנות וההנחיות על פיו;"

פשוט הרחבנו את הגופים, כי היה כתוב רק "הקצין המוסמך". בוודאי שזה לא מספיק – יש גם את נציג השב"כ ושוטרים אחרים. זוהי מטרת התיקון. 

זאב גפן:

נראה לי שנפלה טעות בסעיף 18ב.

מרים פרנקל-שור:
לא הגענו אליו עדיין. 

היו"ר יורי שטרן:

למה מדובר בשר המשפטים, ולא בשר לבטחון פנים?

מרים פרנקל-שור:
לא הגענו עדיין. אנחנו סיימנו את סעיף 15. יש שתי אפשרויות להמשך הדיון: (א) חבר הכנסת אריאל יציג את עמדתו בנושא פרק ד – שיפוט ומשמעת; (ב) שנמשיך בהצעת החוק ממשלתית עד לתוספות, ולאחר מכן נדון בהצעה זו.

אורי יהודה אריאל:
אני רוצה להעלות נושא שהוא בסוף, ולהערכתי לא נספיק לדבר עליו ולסכם אותו; אני רוצה שיהיה זמן להכין אותו לישיבה הבאה: המפעלים הרשומים מטה – רשימה ראשונה, ואגב נראה לי שכנסת חסרה.

יצחק שד"ר:


 לא. 

אורי יהודה אריאל:
חסרה קבוצה שלמה – מפעלים שהם לא ברמת חיוניות למשק; זה לא השב"כ ולא נמלים, אבל מדובר במפעלים גדולים. אלו הם גופים בעלי משמעות, שיש למדינה אינטרס לתת להם איזושהי רמה של הדרכה ופיקוח, והם אינם כאן.

רחל גוטליב:
מה למשל?

אורי יהודה אריאל:
מפעלי מזון גדולים – אני רוצה שהם לא יהיו פרוצים. 

יוסי הלברייך:

יש התייחסות לכך - - - במטה ללוט"ר. 

אורי יהודה אריאל:
כשאסיים את הדברים, אתייחס להערה.

יש עבודה שעשה חבר הכנסת אפרים סנה לבקשת יושב ראש ועדת חוץ וביטחון יובל שטייניץ. הם הכינו איזשהו מדגם של בעיות בתחום האבטחה במפעלים חיוניים מאוד, ודרך זה עלו בעיות נוספות. בעקבות זאת נעשתה עבודה בלוט"ר עם המל"ל, עם המשרד לבטחון פנים ואחרים – ומנסים לעשות סדר בבלגן שנמשך כבר הרבה זמן; נמל חיפה לא יכול לקבל הנחיה ממלמ"ב, וכן הלאה. נסים לעשות סדר, ויש התקדמות – צריך לציין זאת לטובה. 

יוסי הלברייך:

בסוף החודש הזה מגישים.

אורי יהודה אריאל:
עכשיו אני מדבר על מפעלים אחרים, שלא נמצאים כלל תחת אותה כותרת. אתה יכול להגדיר מפעל מזון גדול מאוד לתינוקות, למשל. אתה אומר שאם קורה בו משהו יש פגיעה בשגרת החיים במדינת ישראל, ואני לא רוצה אותה. אני רוצה לתת לו איזושהי הדרכה ופיקוח עליו בנושא הביטחון. לא ברמות שיש כאן. לכן, ההצעה היא שתהיה תוספת רביעית – ואני לא רוצה לפרט כרגע אלו מפעלים; זה מצריך דיון--

ד':

הרביעית היא שלנו – תפסנו את הרביעית. 

מרים פרנקל-שור:
שלכם בינתיים נכנסת שניה. 

אורי יהודה אריאל:
אני מציע לא להיתפס למספר. זה לא מחייב את המשטרה להתעסק בכך באופן שבו המשטרה מפקחת וזקוקה לתקנים ולכוח אדם. אנחנו מכירים את מצוקת המשטרה, ואין לי ענין להעמיס על המשטרה עוד עבודות, ניירות ומחשבים. עם זאת, יש לנו ענין שתהיה שם איזושהי בקרה, איזשהו כלי שיאפשר לחייב את המפעל. מי שמחוייב הוא המפעל, וזה הכל - לא פיקוח של המשטרה ולא הדרכה של המשטרה. זהו דבר שחסר כביכול. להבנתי, הוא הרבה יותר מאשר אין בו כלום, כי כך זה פרוץ לגמרי; אם המפעל חושב שטוב לו להציב שומר, הוא מציב. אם הוא לא רוצה משיקולים שונים – הוא לא מציב. זוהי ההצעה שאני מבקש לחשוב עליה לקראת הדיון הבא. 

היו"ר יורי שטרן:

אבל מי יפקח על זה? בכל זאת המשטרה.

אורי יהודה אריאל:
המשטרה ברצותה תפקח וברצותה לא תפקח. היא לא מחוייבת בכך. לא צריך לקבל ממנה אישור מדי שנה. 

זאב ולדינגר:

הרעיון שלך הוא שגר ושכח.

אורי יהודה אריאל:
הרי יש כאן איזושהי מודעות במדינה לענין הזה. זה לא שאנחנו אומרים למישהו משהו, והוא לא מבין מה אנחנו רוצים ממנו.

היו"ר יורי שטרן:

אבל יש גם סנקציות – אם המפעל נכנס לקטגוריה הזאת ומתחייב בדברים מסויימים ולא עומד בהם--

זאב ולדינגר:

זה סובב ומסובב; זה לא פשוט כל כך. נניח שנתתי למנהל מפעל כלשהו, ואני אומר לו שהוא נושא באחריות. הוא אומר לי: אני תעשיית מזון, יש לי 300-400 עובדים בני מיעוטים, ואני רוצה שאתה כמדינה תגיד לי שהם כשירים לעבודה. 

היו"ר יורי שטרן:

תגיד לו – לא. 

זאב ולדינגר:

- - - פתאום אומר לו: תעשה סיווג בטחוני לעובדים. נניח שבדיקת ר"פ היא לא סיפור גדול; אפשר לעשות את חוק המרשם הפלילי – מי זכאי ולא זכאי. אבל אתה יוצר כאן איזשהו תהליך ואסקלציה כאשר אתה לא יכול להטיל על האדם את האחריות בלא לצייד אותו בכלים כדי להתמודד עם זה. צריך לשקול את זה. 

אורי יהודה אריאל:
אני לא משיב עכשיו – יש מליאה ואנחנו צריכים לעלות. הנה, אתה מעלה בעיה, ובוודאי יש בעיות נוספות שלא חשבנו עליהן. אנחנו רוצים לנצל את הזמן עד לפגישה הבאה כדי לחשוב ולדבר ביננו, לנסות להגיע לאיזושהי נוסחה שתקדם אותנו – ולו במעט; אבל תקדם אותנו. 

ישי יודקביץ:

כדי לייעל את הדיון הבא, יש לי רעיון: חבר הכנסת אריאל מדבר על מפעלים חיוניים של מל"ח בעיקר. מאחר שמפעלים חיוניים הם הגדרה בחוק שירות עבודה בשעת חירום, שמופעל על ידי משרד התמ"ת היום, יש להם צ'ק ליסט לגבי האופן שבו הם מכריזים על מפעל כמפעל חיוני – כפי שעושה מחלקת האבטחה במטה הארצי--

היו"ר יורי שטרן:

לקחת את מה שמופיע שם.

ישי יודקביץ:

לא לקחת את מה שמופיע שם, אלא לדעת אלו דרישות הם דורשים ממפעל חיוני, למשל. - - - לדעת מהן הדרישות ממפעל חיוני בקריטריונים של משרד התמ"ת למפעל חיוני כדי לראות אם הם עונים בכלל על השאלות של חבר הכנסת אריאל.

זאב ולדינגר:

הערה אחת: העבודה שהצגנו, על פיה ועדת סנה נתנה את התהליכים, היא עבודה מקיפה – המשרד לאיכות הסביבה ומל"ח קבעו מהם המפעלים ברמה א' שלהם מבחינת המדינה. חבר הכנסת אריאל רוצה להרחיב לסך כל המפעלים – ואולי יש בכך הצדקה; אני לא רוצה להתווכח עם העובדה הזאת. בוועדת סנה קבענו את המפעלים ברמה א', שמאוד חיוניים בשלב הזה. בנוסף, צריך לזכור שגם אם תחליט כרגע שהמדינה תלך ותחליט ותתן את כל ההנחיות לכולם ביחד, זה יילך בשלבים; זה לא דבר שניתן למימוש באופן מיידי. צריך לקבוע איזשהם שלבים בתהליכים. 

יצחק שד"ר:

- - - 

היו"ר יורי שטרן:

זאת סוגיה שנגיע אליה כשנגיע לתוספות. לכן אני מציע שכל המשתתפים יחשבו, וכשנגיע לתוספות נתייחס לכך. 

אני מבין שלגבי רשימת המפעלים האלה, אנחנו יכולים להתבסס על עבודה שאחרים עשו, שמופיעה במל"ח או בזו של חבר הכנסת סנה. לא נצטרך להמציא כאן. חבר הכנסת אריאל, כיוון שהנושא נוגע לתוספות – נשאיר זאת כחומר למחשבה. לא נספיק לדון היום בפרק ד'. יום שלישי הקרוב בשעה 13:00 הוא הזמן שנקבע להמשך הדיון. 

תודה לכולכם, הישיבה נעולה.

הישיבה ננעלה בשעה 11:06

